Peniaga kecewa tapak niaga diarah tutup
Oleh ABDUL RAZAK IDRIS

23 November 2020, 5:16 pm
KLANG – Perintah Kawalan Pergerakan Diperketatkan (PKPD) di kawasan asrama pekerja kilang Top Glove Sdn. Bhd. di sini memberikan tempias kepada kira-kira 150 peniaga yang hilang punca pendapatan selama 17 hari sehingga hujung bulan ini.
Kesemua mereka adalah peniaga di pasar pagi dan pasar malam di Jalan Paip Meru yang terletak kira-kira lima kilometer dari lokasi PKPD.
Menurut Naib Pengerusi Persatuan Penjaja dan Peniaga Kecil Melayu Selangor Cawangan Meru Kapar, Mohd.Aris Sulaiman, PKPD mungkin tidak akan diumumkan sekiranya pihak berkuasa mengambil tindakan pantas mengekang kes Covid-19 di kalangan pekerja kilang itu sebaik dikesan mereka.
Katanya, sebelum ini peniaga terpaksa berniaga secara bergilir dua kali sebulan mengikut petak perniagaan mereka.
“Kami tertekan disebabkan penutupan tersebut dengan jaraknya agak jauh dari lokasi PKPD.
“Ramai peniaga tidak dibenarkan beroperasi sejak 13 November lalu walaupun PKPD diisytiharkan bermula 17 hingga 30 November, ini,” katanya kepada pemberita di sini hari ini.

Beliau mendakwa, kes Covid-19 yang berlaku di kilang itu telah menyebabkan kebimbangan kepada penduduk di sekitar Meru khususnya susulan terdapat pekerja-pekerja asing di kilang itu bebas bergerak di kawasan pekan.
“Sudah kami tertekan hilang punca pendapatan dan kilang itu masih beroperasi seperti biasa dengan kebanyakannya adalah pekerja asing,” jelasnya.
Sebelum ini Kosmo! melaporkan lalu, kerajaan mengumumkan pelaksanaan Perintah Kawalan PKPD di asrama pekerja Top Glove bermula 17 hingga 30 November hadapan.
Pelaksanaan PKPD di kawasan berkenaan terpaksa dibuat selepas Kementerian Kesihatan (KKM) mengesan 215 kes positif Covid-19. -K!ONLINE


‘Joe Kedah’ dalang penipuan forex RM21 juta
23 November 2020, 4:54 pm
KUALA LUMPUR – Polis menumpaskan satu sindiket pelaburan forex haram membabitkan kerugian hampir RM21 juta selepas memberkas 10 individu dalam empat serbuan pada Khamis lalu.
Tangkapan ke atas suspek 10 suspek termasuk dalang utamanya yang dikenali sebagai ‘Joe Kedah’ itu dilakukan di sekitar ibu negara, Cyberjaya, Shah Alam dan Kajang.
Difahamkan, Joe Kedah,42, ditahan bersama kekasihnya warga Indonesia di sebuah kondominium di Shah Alam.
Pengarah Jabatan Siasatan Jenayah Komersial Bukit Aman, Datuk Zainuddin Yaacob berkata, tangkapan dibuat susulan pihak polis menerima 72 laporan berkaitan penipuan pelaburan forex itu selepas kesemua mangsa mendapati platform pelaburan itu tidak boleh diakses.
Katanya, sindiket menjanjikan keuntungan lima hingga lapan peratus setiap bulan melalui satu platform yang dikenali sebagai EssenseFX menggunakan aplikasi Metatrade 4.
“Sindiket ini beroperasi sejak awal tahun lalu hingga Februari lepas dan sudah mengaut keuntungan hampir RM21 juta.

“Hasil siasatan lanjut mendapati dalang utama sindiket berkenaan hidup serba mewah dengan hasil penipuan tersebut,” katanya pada sidang akhbar di Menara KPJ, Jalan Tun Razak di sini hari ini.
Menurutnya lagi, dalam serbuan tersebut pihak polis merampas 10 buah kereta mewah jenis Porsche Macan, Ford Mustang, Audi, Range Rover Evoque, dua Toyota Vellfire dan empat buah BMW.
“Turut dirampas 17 buah telefon bimbit, komputer riba (4), kad mesin teler automatik (ATM), pelbagai dokumen syarikat serta wang tunai RM10,000.
“Kesemua suspek berusia 24 hingga 42 tahun itu direman sehingga esok bagi membantu siasatan mengikut Seksyen 420 Kanun Keseksaan,” ujarnya.
Zainuddin berkata, orang awam yang menjadi mangsa sindiket pelaburan itu diminta tampil membuat laporan bagi membantu pihak polis menjalankan siasatan lanjut.
“Selain itu, dalam usaha membanteras aktiviti pelaburan haram orang ramai dinasihatkan agar tidak mudah percaya dengan janji-janji manis sindiket,” katanya. – K! ONLINE


Konspirasi gula disebalik susu pekat manis – PHM
Oleh MOHD. HUSNI MOHD. NOOR

23 November 2020, 4:58 pm
PUTRAJAYA – Tiada siapa dapat menafikan betapa enaknya segelas teh tarik, air bandung, minuman perisa coklat, air batu campur, cendol dan minuman ais kisar.
Tetapi, tahukah bahawa bahan kandungan utama di sebalik minuman kegemaran rakyat Malaysia itu adalah susu pekat manis.
Public Health Malaysia (PHM), Kementerian Kesihatan Malaysia (KKM) menerusi laman Facebook mendedahkan rahsia di sebalik susu pekat manis yang digelar ‘konspirasi gula’.
“Terkejut kami (PHM). Ramai yang masih tidak tahu. Disangkakan mengandungi susu, rupanya susu pekat manis adalah konspirasi gula semata mata.
“Susu pekat manis diproses dengan menambah gula yang bertindak sebagai pengawet untuk memastikan ia tahan lama. Ia boleh bertahan sehingga bertahun-tahun lamanya sekiranya penutup tin tidak dibuka,” katanya.
Katanya, kandungan gula yang tinggi menyebabkan mikroorganisma di dalam susu mati lalu mengekal tahap steril susu tersebut.

Menurutnya lagi, kandungan gula di dalam satu tin susu pekat manis boleh mencapai sehingga 45 peratus manakala, kandungan susu hanyalah 10 peratus dan selebihnya adalah minyak dan bahan-bahan lain.
Dalam pada itu, katanya, kajian membuktikan bahawa penggunaan susu pekat manis dalam minuman adalah antara penyumbang utama kepada penggunaan gula tambahan berlebihan pada setiap hari.
Data daripada 2003 Malaysian Adult Nutrition Survey (MANS) menunjukkan masyarakat Malaysia mengambil 30 gram atau tiga sudu susu pekat manis setiap hari bersamaan dengan 16 gram gula.
Teh tarik telah menjadi salah satu ikon bagi minuman di Malaysia dan tanpa disedari minuman kegemaran rakyat Malaysia itu telah menjadi boneka kepada konspirasi gula.
Menurut pakar diet, Institut Kesihatan Umum, Kementerian Kesihatan Malaysia (KKM), Noor Safiza Mohammad Nor daripada sumbangan kalori, segelas kecil teh tarik atau kira-kira 180 mililiter yang menggunakan empat sudu makan susu pekat manis akan membekalkan sebanyak 140 kalori tenaga, protein dan lemak.
Menurutnya, nilai kalori tersebut menyamai kandungan gula di dalam minuman berkarbonat.
“Mengantikan susu segar sebagai bahan ganti kepada susu pekat manis mungkin merupakan alternatif yang lebih baik bagi menikmati teh tarik,” jelasnya.
Secara ringkasnya, pengambilan gula berlebihan telah menyebabkan kegemukan atau obesiti dalam kalangan rakyat Malaysia.
Pada tahun 2015, hampir separuh rakyat Malaysia mengalami masalah kegemukan dan ini akan mengundang penyakit kronik lain seperti kencing manis, darah tinggi dan penyakit jantung.
Menurut kajian pada 2013 , Malaysia mempunyai kadar obesiti paling tinggi di Asia dengan 44 peratus lelaki dan 49 peratus wanita.-K! ONLINE


Enam penumpang kereta api perlu jalani ujian Covid-19
Oleh YATIMIN ABDULLAH

23 November 2020, 4:47 pm
KOTA BHARU – Jabatan Kesihatan Negeri Kelantan (JKNK) memohon seramai enam penumpang yang menaiki perkhidmatan kereta api Ekspress Timuran dari Johor Bharu ke Tumpat pada 10 November lalu supaya tampil untuk melakukan ujian saringan Covid-19 dengan segera.
Pengarahnya Datuk Dr. Zaini Hussin berkata, tindakan itu perlu dijalankan segera selepas salah seorang penumpang Ekspres Timuran disahkan positif Covid-19.
“Kerjasama ini penting dalam usaha kita memutuskan rantaian pandemik Covid-19,” katanya.
Difahamkan, individu yang duduk di koc T6 yang memegang tiket T201152111087, T201035922381, T201078130791, T201182443886, T201176241266 dan T201193852880 dikehendaki menjalani ujian saringan Covid-19 . -K! ONLINE


Boleh berniaga sehingga tengah malam
Oleh LUQMAN RIDHWAN MOHAMED NOR

23 November 2020, 5:22 pm
PETALING JAYA – Semua jenis perniagaan dibenarkan untuk menjalankan operasi sehingga pukul 12 tengah malam bermula esok.
Menteri Kanan (Pertahanan), Datuk Seri Ismail Sabri Yaakob berkata, perkara tersebut dipersetujui pada Mesyuarat Khas Majlis Keselamatan Negara (MKN) yang dijalankan hari ini.
Menurutnya, beliau menerima banyak aduan daripada netizen dan persatuan-persatuan restoran terutamanya dari kalangan masyarakat Islam.
“Mereka keluar biasanya lepas Isyak, pukul 9 baru mereka berada di restoran namun pukul 10 restoran dah tutup. Jadi kesan kepada peniaga memang besar.
“Jadi tadi, mesyuarat bincang perkara ini dan akhirnya bersetuju untuk membenarkan pembukaan restoran dan perniagaan-perniagaan seperti kedai serbaneka, stesen petrol dan kedai-kedai runcit sehingga pukul 12 tengah malam,” katanya pada sidang akhbar hari ini.
Sementara itu, menjawab soalan netizen, Ismail Sabri berkata, institusi memandu juga dibenarkan untuk beroperasi namun tertakluk kepada prosedur operasi standard (SOP) yang ketat. – K! ONLINE


Lelaki maut terbabas langgar lopak air
Oleh NUR HUDA MUSA

23 November 2020, 5:07 pm
PETALING JAYA – Seorang lelaki maut apabila motosikal ditunggangnya terbabas selepas melanggar lopak air dalam kejadian di Lebuh Raya Lingkaran Tengah 2 (MRR2) berhampiran Taman Layang-Layang di sini hari ini.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, dalam kejadian pukul 1 tengah hari itu, mangsa Wong Chun Hung, 20, yang menunggang motosikal jenis MZ Motorrad disahkan meninggal dunia di tempat kejadian.
“Hasil siasatan awal mendapati, kemalangan berlaku apabila mangsa yang bergerak di lorong kiri terlanggar lopak air dan terbabas lalu terjatuh di lorong tengah menyebabkan sebuah lori lima tan melanggar mangsa.
“Akibat pelanggaran tersebut, mangsa tersepit di bawah lori dan meninggal dunia di lokasi kejadian,” katanya dalam satu kenyataan di sini hari ini.
Katanya, mayat mangsa dibawa ke Unit Forensik Hospital Kuala Lumpur untuk bedah siasat dan kes disiasat di bawah Seksyen 41(1) Akta Pengangkutan Jalan 1987. – K! ONLINE


Operator kilang maut ke tempat kerja
Oleh ISKANDAR SHAH MOHAMED

23 November 2020, 4:05 pm
SHAH ALAM – Seorang operator kilang pemasangan kereta maut dalam perjalanan ke tempat kerjanya selepas bertembung dengan sebuah motosikal di persimpangan lampu isyarat Persiaran Kuala Selangor, Seksyen 26 di sini, hari ini.
Dalam kejadian kira-kira pukul 7 pagi itu, mangsa, Azinor Isma Salim, 40, meninggal dunia di lokasi kejadian akibat parah di kepala.
Dua lagi mangsa yang parah adalah Mohd. Azirul Hanafie Omar, 21, dan pemboncengnya wanita warga Indonesia berusia 22 tahun.
Ketua Polis Daerah Shah Alam, Asisten Komisioner Baharudin Mat Taib berkata, ketika kejadian mangsa menunggang motosikal jenis Yamaha Xmax sendirian sedang menuju ke kilangnya di sekitar daerah ini dari Puchong.
“Setibanya di lokasi kejadian, mangsa dikatakan bertembung dengan sebuah motosikal jenis Yamaha 135LC yang dinaiki dua individu dari arah bertentangan.
“Kemalangan itu mengakibatkan mangsa maut di tempat kejadian manakala penunggang dan pembonceng pula cedera parah,” katanya dalam kenyataan di sini, hari ini.

Ujar beliau, mayat mangsa kemudiannya dihantar ke Hospital Shah Alam untuk bedah siasat.
Sementara, dua lagi mangsa yang parah dihantar ke Hospital Tengku Ampuan Rahimah (HTAR) Klang untuk rawatan lanjut.
“Kes disiasat mengikut Seksyen 41(1) Akta Pengangkutan Jalan (APJ) 1987,” jelasnya. -K!ONLINE


74 lokasi Dungun, Kemaman mudah banjir
Oleh NIK NUR IZZATUL HAZWANI NIK ADNAN

23 November 2020, 4:49 pm
KEMAMAN – Sebanyak 74 lokasi di daerah ini dan Dungun telah dikenalpasti berisiko tinggi untuk dilanda banjir pada musim tengkujuh ini.
Ketua Zon 2 Jabatan Bomba dan Penyelamat Malaysia Terengganu, Azman Alias berkata, antara kawasan berisiko banjir di Kemaman ialah Kampung Seberang Tayor, Padang Kubu, Kampung Teladas dan Kampung Tebak di sini.
“Kawasan rendah di Dungun yang terdedah dengan bencana banjir pula ialah Kampung Syukor; Kampung Kuala Jengai dan Kampung Pasir Raja yang terletak di Hulu Dungun,” katanya di sini hari ini.
Azman berkata, JBPM Terengganu pemantauan di kesemua 74 lokasi berkenaan sebagai persediaan menghadapi bencana banjir musim tengkujuh.
Menurut beliau, pihaknya sentiasa berwaspada berikutan amaran hujan lebat tahap kuning yang dijangka berlaku di sebahagian negeri ini termasuk Kemaman dan Dungun sehingga hari ini.
“Seramai 261 anggota bomba telah bersiap siaga dengan 21 aset bagi menghadapi situasi banjir.

“Orang awam yang menetap di kawasan berisiko banjir dinasihat agar sentiasa berjaga-jaga dan bersedia untuk berpindah lebih awal sekiranya diperlukan,” katanya. – K! ONLINE


Staf ibu pejabat Bank Muamalat positif Covid-19
Oleh MOHD RIDZAUDDIN ROSLAN

24 November 2020, 8:53 pm
PETALING JAYA- Seorang kakitangan Bank Muamalat Malaysia Berhad (Bank Muamalat) yang bertugas di ibu pejabat bank itu dekat Menara Bumiputera, Kuala Lumpur disahkan positif Covid-19.
Bank Muamalat dalam satu kenyataan berkata, kakitangan tersebut kini sedang menerima rawatan lanjut di sebuah hospital kerajaan.
“Bank Muamalat telah melaksanakan sistem bekerja dari rumah dan penggiliran jadual ke pejabat menerusi pasukan A dan B sejak pelaksanaan Perintah Kawalan Pergerakan Bersyarat (PKPB).
“Pekerja positif Covid-19 terbabit mengetahui dia dijangkiti ketika bertugas di pejabat secara penggiliran melalui pasukan A. Pun begitu, jangkitan virus itu bukanlah dari mana-mana cawangan Bank Muamalat,” katanya di sini tadi.
Katanya, sebagai langkah berjaga-jaga, semua pekerja yang mempunyai kontak rapat diarahkan untuk menjalani kuarantin kendiri di rumah selama 14 hari sehingga pihak perubatan mengesahkan tahap kesihatan mereka.
“Pengesanan kontak juga sedang dilakukan berdasarkan kepada garis panduan Kementerian Kesihatan.

“Proses sanitasi dan pembersihan turut dijalankan di Menara Bumiputera selain kawasan terjejas akan ditutup selama 14 hari. Pun begitu, ibu pejabat Bank Muamalat akan dibuka untuk pekerja yang perlu datang bekerja,” jelasnya. – K! ONLINE


Nampak cantik tapi jangan tampal dalam tandas – PHM
Oleh MOHD. HUSNI MOHD. NOOR

24 November 2020, 9:28 pm
PUTRAJAYA – Bukan hanya berkongsi tip-tip kesihatan berguna sebaliknya Public Health Malaysia (PHM), juga ‘pakar’ dalam aspek dekorasi dan hiasan dalaman rumah.
Menerusi perkongsian terbaharu di Facebook, PHM menasihati netizen supaya tidak menampal kertas dinding di dalam tandas kerana boleh mengundang gangguan kesihatan termasuk iritasi.
“Memang cantik dinding dihiasi dengan kertas dinding. Jika lihat di group (kumpulan) deko, ada juga yang menampal kertas dinding di dalam tandas.
“Perkara ini sebenarnya tidak begitu sihat untuk anda kerana persekitaran lembab di dalam tandas boleh menyebabkan risiko pertumbuhan kulat di dinding termasuk di belakang kertas dinding,” katanya.
Katanya, kulat ini membebaskan spora iaitu debu-debu halus yang boleh masuk ke saluran pernafasan dan menyebabkan iritasi.
Menurutnya lagi, antara kesan gangguan kesihatan yang boleh berlaku termasuk batuk, selesema, tekak kering, mata berair dan gatal-gatal kulit.

Perkongsian PHM itu mendapat pelbagai reaksi netizen di ruang komen malah, ada yang langsung tidak mengetahui kesan buruk di sebalik dekorasi itu.
Nora Hazlina Zainal Abidin menerusi komennya; “Jangan kata dalam tandas, bilik anak pun saya tak pakai kertas dinding sebab cuaca, persekitaran dan kedudukan bilik. Yang penting keadaan anak lagi penting. Terima kasih atas info.
Sementara itu, Nurul Aznita memuji langkah PHM berkongsi maklumat itu.
“Bagus PHM, peka. Hari itu mengenai kain kayangan. Hari ini pasal kertas dinding di tandas pula,” katanya.
Sebelum ini, tular di media sosial mengenai seorang selebriti berkongsi hasil kerja menghias tandas kediamanya dengan kemasan kertas dinding.
Hantaran itu menerima pelbagai reaksi sehingga mencetuskan perbalahan dan perbezaan pendapat dalam kalangan netizen.
Pemasangan kertas dinding di dalam tandas bukanlah sesuatu yang disarankan oleh pereka hiasan dalaman kerana ia boleh mengundang pelbagai risiko termasuk boleh menjejaskan kesihatan.


Infografik harian Covid-19 dipalsukan – KKM
Oleh MOHD. HUSNI MOHD. NOOR

24 November 2020, 10:46 pm
PUTRAJAYA – Kementerian Kesihatan Malaysia (KKM) mengesan satu cubaan mengelirukan orang awam dengan memuat naik infografik palsu mengenai pelaporan data harian kes Covid-19.
KKM menerusi laman Facebook rasmi berkata, terdapat cubaan oleh individu yang tidak bertanggungjawab untuk mensabotaj infografik yang disediakan kementerian.
Menurutnya, infografik palsu tersebut telah dikesan dimuat naik ke kumpulan sembang Telegram https://t.me/CoronaVirusMalaysia.
“Untuk makluman, akaun Telegram tersebut bukan milik KKM.
“Tindakan ini boleh mengelirukan orang awam,” katanya.
Katanya, pihaknya memohon orang awam supaya tidak menjadikan platform lain sebagai sumber maklumat bagi mendapatkan informasi terkini Covid-19 di Malaysia selain daripada akaun rasmi media sosial KKM.

Infografik palsu itu memaparkan maklumat yang silap mengenai pelaporan kes Covid-19 hari ini termasuk berkaitan kes sembuh baharu, kematian baharu, jumlah kes aktif dan jumlah kes keseluruhan.
Tinjauan menerusi kumpulan sembang telegram itu mendapati, seramai 25,767 orang sudah menyertai kumpulan Telegram itu. – K! ONLINE


Anggota PGA stabil selepas jalani pembedahan
Oleh NORLIDA AKMAR IDROS

24 November 2020, 10:32 pm
KANGAR – Anggota Pasukan Gerakan Am (PGA) yang cedera akibat ditembak dalam kejadian berhampiran pos sempadan Malaysia-Thailand di Padang Besar dekat sini awal pagi ini selamat menjalani pembedahan di Hospital Tuanku Fauziah (HTF) di sini.
Ketua Polis Perlis, Datuk Surina Saad berkata, anggota terbabit, Koperal Norihan Tari, 39, kini ditempatkan di unit rawatan rapi (ICU) HTF untuk pemantauan rapi.
“Koperal Norihan dilaporkan berada dalam keadaan stabil dan dirawat di ICU untuk pemantauan rapi pihak hospital,” katanya di sini hari ini.
Dalam kejadian kira-kira pukul 2.30 pagi itu, seorang anggota PGA maut ditembak manakala seorang lagi parah dalam kejadian berbalas tembakan dengan 13 penyeludup ketum dan ubat batuk berhampiran pos sempadan Malaysia-Thailand di Padang Besar.
Anggota daripada Batalion 3 PGA Bidor, Koperal Baharuddin Ramli, 54, meninggal dunia di tempat kejadian manakala rakan setugasnya, Koperal Norihan cedera parah.
Kejadian berlaku ketika mereka sedang menjalankan tugas risikan di kawasan pintu A3, pos TS9 sebelum terserempak dengan kumpulan penyeludup tersebut. – K! ONLINE


Warga emas dikhuatiri lemas terjun Sungai Batu Pahat
Oleh MOHAMAD FAHD RAHMAT

24 November 2020, 11:45 pm
BATU PAHAT – Seorang lelaki warga emas dikhuatiri lemas selepas dia bertindak terjun ke dalam Sungai Batu Pahat di sini petang tadi.
Menurut Komander Operasi Penolong Kanan Penguasa Bomba, Mohd. Fauzi Md. Nor, mangsa dikenali sebagai Hong Chong Huat, 72.
Tambahnya, Pusat Gerakan Operasi (PGO) Negeri Johor menerima panggilan kecemasan mencari dan menyelamat melalui talian MERS999 pada pukul 3.51 petang.
Katanya, masing-masing satu jentera FRT, LFRT, EMRS, Toyota Hilux dan bot aluminium dari Balai Bomba dan Penyelamat (BBP) Batu Pahat dengan kekuatan keseluruhan seramai 12 anggota bergegas ke tempat kejadian.
“Turut serta bantuan daripada Agensi Penguatkuasaan Maritim Malaysia (APMM) bersama dua bot selain polis dan ambulans telah dihantar ke tempat kejadian.
“Terdapat saksi menyaksikan perbuatan mangsa dan kami bertindak membuat pencarian di tepi sungai dan operasi mencari dan menyelamat masih berlangsung ketika ini,” katanya.

Mohd. Fauzi berkata, operasi SAR ditangguhkan pada malam ini atas faktor cuaca dan akan disambung esok pagi. – K! ONLINE


3 insiden tembakan di lokasi sama bulan ini
24 November 2020, 8:56 pm
KUALA LUMPUR – Tiga insiden melepaskan tembakan berlaku di pos sempadan Malaysia-Thailand di PAdang Besar, Perlis sepanjang bulan ini termasuk kejadian mengorbankan Koperal Baharuddin Ramli pagi tadi.
Dua kejadian itu berlaku pada 12 November dan 15 November lalu, namun tiada sebarang kemalangan jiwa atau kecederaan dilaporkan.
Ketua Polis Negara, Tan Sri Abdul Hamid Bador berkata, keadaan kawasan yang gelap dan belukar tebal itu dijadikan laluan tikus oleh sindiket untuk menyeludup ketum dan ubat batuk secara sistem barter.
Katanya, kumpulan penyeludup tempatan akan mendapat bekalan pelbagai jenis dadah daripada kumpulan Thailand menerusi sistem barter itu.
“Harga sekilo ketum RM30 di sini (Malaysia), namun kosnya meningkat di Thailand menyebabkan mereka sanggup melalukan pertukaran tanpa wang tunai.
“Antara dadah yang ditukarkan dengan penyeludup tempatan ialah syabu, pil kuda, heroin, ganja dan lain-lain,” katanya pada sidang akhbar khas di Ibu Pejabat Polis Bukit Aman hari ini.

Menurutnya lagi, sehingga kini enam suspek ditahan membabitkan kejadian melepaskan tembakan ke arah anggota Pasukan Gerakan Am.
“Empat suspek ditahan Polis Thailand manakala dua lagi ditahan oleh pihak polis di kawasan berhampiran sempadan.
“Saya difahamkan dua daripada suspek warga Thailand itu kritikal manakala seorang lagi cedera akibat kejadian berbalas tembakan awal pagi,” ujarnya. – K! ONLINE


Anak tak sangka kata-kata bapa jadi kenyataan
Oleh ASLIZA MUSA

24 November 2020, 10:38 pm
TAPAH – Siapa sangka, kata-kata Koperal Baharuddin Ramli, 54, yang dia mungkin ditembak semasa bertugas rupa-rupanya menjadi kenyataan.
Anak sulung Baharuddin, Shahrul Effendy, 32, berkata, ungkapan tersebut sering diulang bapanya jika dia menceritakan cabaran yang dilalui sebagai anggota Pasukan Gerakan Am (PGA) yang bertugas di pos sempadan Malaysia-Thailand di Padang Besar.
“Mendiang bapak selalu ingatkan risiko kerja sebagai anggota polis, malah dia pernah cakap mungkin satu hari nanti boleh kena tembak.
“Bapak cerita yang risiko itu bila-bila pun ada dan kami selalu pesan untuk dia berhati-hati. Tidak sangka apa yang dikatakannya itu benar-benar terjadi,” katanya ketika ditemui di kediaman keluarganya di Batalion 3 PGA Bidor di sini hari ini.
Menurut Shahrul, walaupun sedih dengan apa yang menimpa bapanya itu, mereka sekeluarga terutama ibu, Relow Ko, 48, reda kerana lelaki itu menghembuskan nafas terakhirnya ketika bertugas.
“Kematian bapak tidak sia-sia dan dia pergi secara bermaruah. Kami reda malah mak juga sangat kuat. Mak sedih tetapi dia tidak tunjuk dia sedih,” katanya.

Sementara itu, Relow berkata, dia mengetahui kejadian menimpa suaminya itu pada pukul 4.30 pagi selepas dimaklumkan jiran.
Katanya, dia sehingga kini masih tidak percaya bahawa bapa kepada tiga anaknya itu telah tiada malah mengganggap lelaki itu sedang bertugas di Padang Besar.
“Sebelum ini, setiap kali dia balik bertugas, saya akan jemput dia di stor persenjataan dan bawa ke rumah tapi kali ini yang balik hanya jasadnya sahaja.
“Walau rasa kehilangan, saya rasa bangga sebab dia bertugas, sanggup bersengkang mata dan berjuang untuk menjaga keselamatan negara,” katanya.
Terdahulu, kenderaan membawa jasad mendiang tiba di Kem Batalion 3 di sini pada pukul 9.30 malam tadi untuk penghormatan terakhir sebelum dibawa pulang ke kampung halamannya di Kampung Sampo, Bahau Negeri Sembilan bagi upacara pengebumian.
Dalam kejadian pukul 3.10 pagi tadi, Baharuddin maut selepas terkena tembakan dipercayai anggota kumpulan penyeludup ketika bertugas di pos sempadan Malaysia-Thailand dekat Padang Besar.
Ketika kejadian, beliau sedang bertugas bersama seorang lagi anggota PGA, Koperal Norihan Tari, 39, yang turut terkena tembakan dan mengalami kecederaan parah. – K! ONLINE


7 kumpulan penyeludup ketum warga tempatan dikenal pasti
24 November 2020, 9:33 pm
KUALA LUMPUR – Polis Diraja Malaysia (PDRM) mengenal pasti tujuh sindiket penyeludupan ketum dan ubat batuk yang didalangi warga tempatan.
Ketua Polis Negara, Tan Sri Abdul Hamid Bador berkata, salah satu daripada tujuh kumpulan itu terlibat dalam insiden berbalas tembakan dengan Pasukan Gerakan Am di pos sempadan Malaysia-Thailand di Padang Besar, Perlis awal pagi tadi.
Katanya, seramai 13 suspek yang menganggotai tujuh kumpulan penyeludup tersebut dapat diberkas dalam satu operasi hari ini.
“Tiga daripada suspek tersebut mengaku terlibat dalam insiden berbalas tembakan (di Padang Besar) pagi tadi.
“Usaha memburu ahli sindiket yang lain masih giat dijalankan,” katanya pada sidang akhbar khas di Ibu Pejabat Polis Bukit Aman hari ini.
Dalam kejadian berbalas tembakan itu, pihak berkuasa menahan enam individu. Tiga daripada mereka cedera dan menerima rawatan di hospital di Hatyai dan Sadao.

Menurut beliau, siasatan lanjut mendapati tujuh kumpulan penjenayah tersebut aktif menyeludup di kawasan berkenaan memandangkan lokasinya berhampiran sempadan selain diliputi belukar tebal.
“Berdasarkan risikan, sindiket penyeludupan Thailand akan memanjat tembok sempadan menggunakan tangga untuk membawa masuk guni berisi ketum dan ubat batuk ke negara mereka.
“Manakala bekalan dadah untuk pasaran tempatan pula akan ditinggalkan di lokasi tertentu di kawasan tersebut,” ujarnya. – K! ONLINE


Dituduh noda wanita, Da’i Syed buat laporan polis
Oleh NUR FARHANA MOHAMED

24 November 2020, 8:53 pm
PETALING JAYA – Pendakwah muda, Da’i Syed membuat laporan polis selepas dituduh merogol seorang gadis seperti yang tersebar dalam laman Twitter hari ini.
Satu laporan telah dibuat di Balai Polis Mutiara Damansara, Petaling Jaya, Selangor pada pukul 5.45 petang tadi terhadap akaun @ainunnajwa yang mendakwa rakannya telah dirogol oleh pendakwah muda itu.
Syed membuat laporan polis bagi membersihkan namanya selepas dituduh melakukan jenayah rogol terhadap seorang wanita hari ini.
Kesal dengan tuduhan berkenaan, Syed atau nama lengkapnya Syed Shah Iqmal Syed Mohammad Shaiful Syed Jamalullail, 25, berkata, laporan polis tersebut dibuat untuk membersihkan nama baik selain melindungi dirinya daripada dikaitkan dengan dakwaan tidak berasas sebegitu.
“Tuduhan terbabit terlalu berat dan menjatuhkan maruah serta reputasi saya. Saya terkejut dan menyifatkannya sebagai fitnah paling buruk yang pernah saya hadapi selama menjadi pendakwah.
“Saya memandang serius perkara ini dan berharap pihak berkuasa dapat menjalankan siasatan lanjut kerana dakwaan itu mencemarkan nama baik saya.
“Saya berharap isu ini dapat diselesaikan dengan segera kerana telah mencalarkan maruah saya dan keluarga. Saya anggap kontroversi ini sebagai dugaan dalam menjalankan tanggungjawab untuk menyalurkan mesej Islam,” katanya.

Terdahulu, nama Da’i Syed yang menyertai program realiti Da’i musim ke keempat (2016) tersebut tular dalam laman Twitter selepas seorang wanita mendakwa rakannya pernah dirogol pendakwah itu.  – K! ONLINE


Lelaki 250kg dipindah naik lori bomba
Oleh KHAIRUL MOHD. ALI

24 November 2020, 11:48 pm
JOHOR BAHRU – Seorang lelaki dikategorikan sebagai obesiti terpaksa dipindahkan daripada sebuah hospital swasta ke Hospital Sultanah Aminah (HSA) di sini dengan bantuan anggota bomba.
Komander Operasi, Pegawai Bomba Tinggi II, K. Karupannan berkata, lelaki berusia 29 tahun yang mempunyai berat 250 kilogram (kg) itu dipindahkan menggunakan khidmat bomba.
Katanya, pihaknya menerima panggilan berhubung perkara itu pada pukul 5.07 petang, hari ini.
“Lelaki berkenaan dipindahkan dengan mengusung pesakit di atas katil menggunakan sebuah lori utiliti lima tan.
“Pesakit itu kemudiannya diserahkan kepada pihak Kementerian Kesihatan Malaysia (KKM) untuk tindakan perubatan lanjut,” katanya dalam satu kenyataan, di sini hari ini.
Tambah beliau, operasi khas itu dilaksanakan seramai lapan anggota beserta tiga buah jentera.

Operasi berkenaan kemudiannya ditamatkan pada pukul 5.30 petang. – K! ONLINE


Kanak-kanak lapan tahun dinoda bapa kandung
Oleh IVAN AMIRUL

24 November 2020, 7:10 pm
KOTA KINABALU – Seorang bapa tergamak merogol anak perempuan kandungnya berusia lapan beberapa bulan lalu.
Lelaki berumur 45 tahun itu yang kini sudah ditahan polis dipercayai merogol mangsa di rumah sewa keluarga terbabit yang terletak di tingkat dua rumah kedai di daerah Inanam sekitar bulan Mac sehingga Jun.
Ketua Polis Daerah Kota Kinabalu, Asisten Komisioner Habibi Majinji berkata, kejadian berkenaan hanya diketahui selepas mangsa yang dihantar ke sebuah asrama pelajar mengadu perkara itu kepada penjaga asrama terbabit.
Jelasnya, ibu bapa mangsa menghantarnya ke asrama itu yang menawarkan tempat tinggal percuma untuk pelajar sejak Julai lalu berikutan situasi kedua orang tua mangsa tidak mempunyai sebarang pekerjaan dan tiada tempat tinggal yang tetap.
“Siasatan awal mendapati mangsa mengadu dia diganggu secara seksual oleh suspek sewaktu tinggal bersama keluarganya di rumah sewa mereka.
“Mangsa dikatakan menjerit meminta tolong ketika kejadian berlaku namun ibunya tidak dapat menolong kerana lumpuh dan menggunakan kerusi roda,” katanya ketika dihubungi hari ini.

Mengulas lanjut mengenai kejadian itu, Habibi berkata, siasatan turut mendapati ibu mangsa turut sering dipukul mengakibatkan mereka sekeluarga menjadi takut serta trauma kepada suspek.
“Hasil ujian saringan air kencing ke atas suspek juga mendapati lelaki berkenaan positif dadah.
“Mangsa kini dirujuk ke Hospital Wanita Dan Kanak-Kanak Sabah (HWKKS) untuk membantu siasatan lanjut bagi proses pendakwaan manakala suspek sudah ditahan reman,” katanya.
Sementara itu, Habibi menyatakan siasatan lanjut masih diteruskan mengikut Seksyen 376 (3) Kanun Keseksaan yang memperuntukkan hukuman penjara maksimum 30 tahun dan 10 sebatan maksimum, jika sabit kesalahan. – K! ONLINE


Tiada pembalakan haram di Hutan Simpan Lenggor
Oleh MOHAMAD FAHD RAHMAT

24 November 2020, 7:21 pm
KLUANG – Tiada aktiviti pembalakan haram berlaku di Hutan Simpan Lenggor, Kahang di sini sepertimana dakwaan penduduk sejak sebulan lalu.
Ketua Polis Johor, Datuk Ayob Khan Mydin Pitchay berkata, aktiviti pembalakan yang berlaku di Kompartmen 197 adalah berlesen dan merupakan kayu-kayu balak yang lama.
“Pasukan kita bersama Jabatan Perhutanan Negeri Johor (JPNJ) melakukan siasatan pada pagi ini setelah menerima laporan orang awam menyatakan ada aktiviti pembalakan haram di kawasan tersebut.
“Selepas kita masuk, sampai di lokasi Kompartmen 197 kita dapati kayu-kayu balak itu adalah kayu balak yang lama, yang ada unsur-unsur pembalakan haram.
“Kita akan berkolaborasi dengan Jabatan Perhutanan dan akan siasat lagi jika ada laporan mengenai aktiviti pembalakan haram di Kluang,” katanya pada sidang akhbar di Balai Polis Kahang di sini hari ini.
Hadir sama ialah Pengarah JPNJ, Datuk Salim Aman dan Ketua Jabatan Siasatan Jenayah Negeri Johor, Datuk Md. Yusof Ahmad.

Terdahulu, seramai 80 pasukan polis bersama 22 pegawai JPNJ melakukan rondaan dan siasatan seawal pukul 7 pagi sehingga 6 petang.
Dalam pada itu, Salim berkata, pihaknya menyambut baik kerjasama itu dan akan memastikan tiada aktiviti pembalakan haram dilakukan di negeri ini. -K! ONLINE.


Kes melonjak 2,000, tertinggi sejak pandemik Covid-19
Oleh SITI A'ISYAH SUKAIMI

24 November 2020, 6:39 pm
PUTRAJAYA – Buat pertama kali kes baharu Covid-19 mencecah angka 2,000 dengan 2,188 kes dilaporkan hari ini menjadikan jumlah kes positif Covid-19 sebanyak 58,847 kes.
Ketua Pengarah Kesihatan, Tan Sri Dr. Noor Hisham Abdullah berkata, kes baharu tersebut kesemuanya penularan dalam negara sekali gus tiada kes import dilaporkan hari ini.
“Terdapat empat kes kematian berkaitan Covid-19 menjadikan jumlah kumulatif kes kematian di Malaysia sebanyak 341 kes.
“Empat kematian ini dilaporkan iaitu satu di Pulau Pinang dan tiga di Sabah melibatkan tiga lelaki dan seorang wanita berusia antara 41 hingga 84 tahun,” katanya dalam satu kenyataan akhbar di sini hari ini.
Noor Hisham berkata, sebanyak 1,673 kes sembuh dicatatkan dan jumlah kes pulih Covid-19 di seluruh negara sebanyak 44,153 kes.
Ujarnya, sebanyak 112 kes positif sedang di rawat di Unit Rawatan Rapi dengan 49 daripadanya memerlukan bantuan pernafasan. – K! ONLINE


Ibu sarat mengandung redah banjir paras pinggang
Oleh BAHRUDDIN HATTA

24 November 2020, 7:41 pm
KUALA KRAI – Seorang ibu yang sedang sarat mengandung terpaksa meredah banjir paras pinggang selepas kawasan berhampiran rumahnya yang terletak di tepi Sungai Geh dekat Kampung Keroh di sini dinaiki air selepas hujan lebat sejak dua hari lalu.
Susulan air banjir yang semakin tinggi, Yushaida Mamat,35, dan suaminya, Mohd. Ruzuki Nawang, 43, mengambil keputusan untuk berpindah ke Pusat Pemindahan Sementara (PPS) Masjid Lama Kampung Kampung Keroh di sini.
Menurut Mohd. Ruzuki, dia tidak tergamak melihat keadaan isterinya yang sudah sarat untuk terus tinggal di rumah mereka bagi mengelakkan sebarang kesulitan.
“Meskipun kedudukan rumah kami sudah tinggi dan tidak dimasuki air banjir, namun kami sudah terperangkap apabila tiada jalan keluar dari kampung.
“Biras dan adik ipar saya turut berpindah ke PPS itu kerana memikirkan anak mereka yang berusia tiga bulan,” katanya ketika ditemui Kosmo! di PPS Masjid Lama Kampung Keroh di sini hari ini.
Sementara itu, Penghulu Mukim Keroh, Raja Mohd. Muzamir Raja Mamat berkata, dia telah memaklumkan kejadian banjir di kawasan itu kepada Jabatan Kebajikan Masyarakat (JKM) dalam pukul 10 pagi.

“Buat masa ini, hanya dua keluarga yang terkesan dengan limpahan air Sungai Geh.
“Jika hujan tidak berhenti dalam tempoh terdekat, lebih ramai penduduk di kawasan itu yang akan terkesan,” katanya.
Tambah Raja Mohd. Muzamir,dia dan jawatankuasa banjir Kampung Keroh sentiasa bersiap sedia membantu mangsa-mangsa banjir bersama agensi kerajaan yang terlibat jika hujan lebat berterusan berterusan di kawasan itu. – K! ONLINE


UMS lancar perkhidmatan saringan Covid-19 secara pandu lalu
Oleh IVAN AMIRUL

24 November 2020, 7:25 pm
KOTA KINABALU – Universiti Malaysia Sabah (UMS) hari ini melancarkan perkhidmatan saringan Covid-19 secara pandu lalu kepada orang awam.
Pengarah Pusat Rawatan Warga (PRW) UMS, Dr Muhammad Syafiq Abdullah berkata, perkhidmatan itu dibuka setiap hari di Pusat Rawatan Warga (PRW) yang terletak berhampiran pusat sukan universiti berkenaan.
“Orang ramai boleh datang membuat saringan antara pukul 9.30 pagi sehingga 12 tengah hari atau pukul 2.30 petang sehingga 4.30 petang.
“Saringan akan dibuat di lobi PRW dengan cepat, cermat dan selamat tanpa perlu orang awam turun dari kereta masing-masing,” katanya dalam kenyataan akhbar hari ini.
Menerusi kenyataan sama, Muhammad Syafiq menyatakan orang awam hanya dikenakan bayaran sebanyak RM95 sahaja bagi saringan menggunakan kaedah Rapid Test Kit (RTK) manakala RM333 untuk kaedah Polimerase Chain Reaction Test (PCR)
Menurut beliau, semua pembayaran boleh dilakukan secara perbankan atas talian dan resit juga akan dikeluarkan melalui cara sama bagi mengelakkan sebarang sentuhan sekaligus mengurangkan risiko penularan pandemik Covid-19.

“Inisiatif ini dijalankan PRW dengan kerjasama Hospital Universiti Malaysia Sabah (HUMS) dan makmal Fakulti Perubatan dan Sains Kesihatan (FPSK) UMS ditambah dengan pengalaman petugas kesihatan melakukan ujiab swab hampir 5,000 individu sejak April lalu.
“Oleh itu, kita melihat ia salah satu usaha universiti melalui bidang kepakaran dan kelengkapan UMS untuk membantu memerangi pandemik Covid-19, ” katanya.
Sementara itu, Pengarah HUMS, Prof Dr Helen Benedict Lasimbang berkata, perkhidmatan yang ditawarkan itu mampu memberi impak tinggi kepada masyarakat.
“Ia dapat mengurangkan risiko penularan dan mengelakkan pembasmian kuman yang tidak perlu di kawasan pusat perkhidmatan saringan (PRW).
“Mereka yang datang bukan sahaja nerasa selesa malahan dalam masa sama mampu memberi perlindungan kepada petugas kesihatan UMS yang melakukan saringan,” katanya. – K! ONLINE


Lori gagal seludup masuk rokok putih RM1. 94 juta
Oleh DIYANATUL ATIQAH ZAKARYA

24 November 2020, 7:19 pm
MELAKA – Jabatan Kastam Diraja Malaysia (JKDM) Melaka merampas rokok bernilai RM1.94 juta yang cuba diseludup masuk menggunakan sebuah lori di Kota, Rembau, Negeri Sembilan, Jumaat lalu.
Dalam operasi pada pukul 4 pagi itu, turut ditahan adalah pemandu lori seorang lelaki tempatan berusia 36 tahun.
Pengarahnya, Siti Zaleha Mohd. Said berkata, lori tersebut ditahan selepas dikesan mencurigakan dengan melalui jalan sunyi tersebut.
“Hasil pemeriksaan ke atas lori tersebut menemukan 260 kotak rokok putih yang dianggarkan bernilai RM208,000 dengan nilai cukai kira-kira RM1.73 juta.
“Rokok itu disyaki dibawa masuk secara haram dari negara jiran, namun kita masih menyiasat ke mana destinasi dituju tetapi berdasarkan maklumat kita percaya rokok itu untuk pasaran tempatan,” katanya dalam sidang akhbar di sini hari ini.
Mengulas lanjut beliau memberitahu, semakan lanjut pendaftaran lori tersebut mendapati ia didaftarkan atas nama sebuah syarikat yang beralamat di Johor.

Katanya, kes disiasat di bawah Seksyen 135(1)(e) Akta Kastam 1967 kerana cubaan menyeludup apa-apa barang larangan berlawanan dengan sesuatu larangan di bawah seksyen itu.
Sabit kesalahan pihak terlibat boleh dikenakan hukuman denda tidak kurang daripada 10 kali ganda nilai barang kes atau RM100,000 yang mana lebih tinggi dan tidak lebih daripada 20 kali ganda nilai barang kes atau RM 500,000 yang mana lebih tinggi atau penjara tidak kurang daripada enam bulan dan tidak lebih daripada lima tahun atau kedua-duanya sekali.
“Siasatan juga dibuat mengikut Seksyen 74(1)(d) Akta Eksais 1976 kerana mengangkut, memindah atau menguruskan apa-apa barang berduti dengan niat memfrod kerajaan dengan disedarinya.
“Hukuman yang boleh dikenakan di bawah seksyen itu adalah sama dari segi nilai dan tempohnya seperti hukuman di bawah Akta Kastam 1967,” katanya.
Terdahulu, beliau berkata, jumlah keseluruhan rampasan membabitkan rokok adalah sebanyak RM11. 3 juta membabitkan 92 kes direkodkan sepanjang tahun ini. – K! ONLINE


Buku nota Charles Darwin dicuri dari Universiti Cambridge
Oleh KOSMO!

24 November 2020, 7:33 pm
LONDON – Dua buku catatan mendiang Charles Darwin yang mengandungi idea perintisnya mengenai evolusi dan lakaran ‘Pohon Kehidupan’ yang terkenal didapati hilang,  dipercayai dicuri, kata Perpustakaan Universiti Cambridge hari ini.
Saintis Britain itu mengisi buku catatan tersebut pada tahun 1837 setelah kembali daripada pelayarannya di atas kapal HMS Beagle. Pihak perpustakaan itu menyatakan, harga buku catatan itu dianggar berjuta-juta pound sterling.
Dalam sebuah buku catatan itu, dia membuat rajah menunjukkan beberapa kemungkinan evolusi spesies dan kemudian menerbitkan ilustrasi lebih lengkap dalam buku terbitan tahun 1859 berjudul On the Origin of Species.
Perpustakaan yang luas di University of Cambridge pertama kali menyenaraikan dua buku nota itu sebagai hilang pada tahun 2001 setelah ia dipindahkan dari Bilik Koleksi Khas untuk sesi fotografi.
Pihak pengurusan perpustakan selepas itu bagaimanapun  menyakini kedua-dua buku catatan itu sebenarnya  silap difailkan tetapi berada di dalam bangunan perpustakaan tersebut.
Perpustakaan Universiti Cambridge menyimpan sekitar 10 juta buku, peta dan naskah dan memiliki salah satu arkib Darwin yang paling signifkan di dunia.

Bagaimanapun,  carian utama tahun ini dan yang terbesar dalam sejarah perpustakaan itu, gagal menemui buku-buku nota tersebut.
“Justeru, kurator telah merumuskan bahawa buku-buku nota itu berkemungkinan besar telah dicuri,” kata perpustakaan itu dalam satu kenyataan.
Menurutnya, laporan polis telah dibuat dan buku-buku tersebut telah disenaraikan ke dalam pangkalan data karya seni dicuri milik polis antarabangsa Interpol yang dikenali sebagai Psyche.
Pustakawan Universiti Cambridge, Jessica Gardner turut mengeluarkan rakaman video meminta orang ramai membantu mencari buku-buku nota hilang itu. -AFP


Penduduk terperangkap banjir lega terima bantuan makanan
Oleh TOREK SULONG

24 November 2020, 7:44 pm
PASIR PUTEH – Kira-kira 29 orang penduduk di Kampung Tasik Tok Kundur di sini mampu menarik nafas lega apabila pasukan penyelamat menghantar bekalan makanan selepas mereka terperangkap dalam banjir sedalam 1.5 meter yang melanda laluan masuk ke kampung sejak tiga hari lalu.
Seorang penduduk, Tuan Azhar Tengku Long, 46, berkata, selain banjir, arus air yang deras turut menyukarkan penduduk untuk keluar mendapatkan bekalan makanan.
Menurutnya, seramai tujuh keluarga tinggal di kampung itu hanya bergantung harap kepada sebuah sampan untuk berulang-alik ke bandar selain menghadapi masalah komunikasi selepas capaian internet terputus.
“Rumah kami tidak tenggelam, namun laluan utama masuk ke kampung sudah ditenggelami air manakala ada sesetengah persekitaran rumah sudah digenangi air sedalam 0.4 meter.
“Pada tahun lalu, penduduk kampung ini merupakan kumpulan pertama yang dipindahkan ke Pusat Pemindahan Sementara (PPS),” katanya ketika ditemui pemberita di Kampung Tasik Tok Kundur hari ini.
Sepasukan anggota penyelamat terdiri daripada Jabatan Bomba Bomba dan Penyelamat Malaysia (JKDM), Pengurusan Pejabat Tanah dan Jajahan, Angkatan Pertahanan Awam (APM) dan Polis Diraja Malaysia (PDRM) melaksanakan misi penghantaran bekalan makanan bermula jam 3 petang tadi.

Sepanjang lima kilometer perjalanan untuk menyampaikan bantuan ke kampung itu, laluan utama digenangi air sedalam 0.7 meter hanya boleh dilalui oleh kenderaan berat sahaja.
Penyerahan bantuan itu diketuai oleh Pegawai Bomba dan Penyelamat Pasir Puteh, Azhar Elmi Mustofar.
Sementara itu, Ketua Polis Daerah Pasir Puteh, Deputi Superintenden Mohd. Azmir Damiri berkata, limpahan air Sungai Buaya Ikat menyebabkan perkampungan itu terkepung.
Menurutnya, keadaan semasa paras air sentiasa dipantau pasukan petugas untuk tindakan segera sekiranya rumah mereka ditenggelami air.
“Keputusan yang diambil oleh jawatankuasa banjir daerah untuk tidak memindahkan lagi penduduk setempat, namun perlu menghantar bantuan bekalan makanan yang mencukupi kepada mereka.
“PPS bagi daerah ini masih belum dibuka. Sekiranya dibuka, ia akan melibatkan 41 PPS yang patuh prosedur operasi standard (SOP) dan mengikut norma baharu bagi pencegahan Covid-19, ” katanya pada sidang akhbar di Kampung Tasik Tok Kundur di sini hari ini. – K! ONLINE


Barang kemas bentuk lego berharga RM96,000
Oleh KOSMO!

24 November 2020, 7:41 pm
LONDON – Pereka barang kemas tersohor, Nadine Ghosn melancarkan koleksi terbaharu yang diinspirasikan daripada mainan kanak-kanak iaitu lego.
Ghosn yang terkenal dengan rekaan barang kemas pelik seperti cincin burger tampil dengan koleksi baharu yang diberi nama ‘Building Blocks’.
Koleksi unik ini mengambil masa dua tahun untuk direalisasikan kerana proses mengukir berlian mengikut bentuk lego adalah sangat sukar.
“Meskipun saya dapat melihat dengan jelas apa yang saya inginkan daripada koleksi ini sejak awal lagi tetapi projek ini memakan masa.
“Setiap proses bermula dengan mencari bahan paling sesuai dan menyempurnakan konsep sambil bekerja rapat dengan tukang ukir berlian adalah perkara paling penting dalam menjayakan koleksi ‘Building Blocks’,” katanya dalam status di Instagram.
Tambahnya, koleksi barangan kemas berbentuk lego ini seperti melawat semula zaman kanak-kanak yang mengajarnya tentang bagaimana untuk membina sesuatu.

“Melawat alam kanak-kanak dengan memori tentang blok mainan pertama. Kali ini dalam bentuk lebih besar, lebih cantik dan lebih baik,” tulisnya.
Harga koleksi ini dilaporkan bermula dari AS$4,480 (RM18,312) hingga $23,380 (RM95,565). – ETX Studio


171 individu ditahan terlibat aktiviti judi atas talian
Oleh IVAN AMIRUL

24 November 2020, 7:16 pm
KOTA KINABALU – Seramai 171 individu ditahan menerusi 162 serbu membabitkan kesalahan Akta Rumah Judi Terbuka (ARJT) sekitar Kota Kinabalu sepanjang tahun ini.
Ketua Polis Daerah Kota Kinabalu Asisten Komisioner Habibi Majinji berkata, menerusi jumlah itu, seramai 77 individu yang ditahan sudah dituduh di mahkamah manakala selebihnya masih menunggu laporan daripada pakar judi.
“Sepanjang semua serbuan yang dilaksanakan, polis juga berjaya merampas wang tunai hasil perjudian atas talian berjumlah RM42,052.
“Siasatan awal mendapati, kebanyakan premis perjudian daerah in berselindung disebalik pengoperasian kedai serbaneka untuk mengaburi pihak berkuasa.
“Bagaimanapun, Ibu Pejabat Polis Daerah (IPD) Kota Kinabalu dengan kerjasama Sabah Electricity Sdn Bhd (SESB) berjaya memutuskan bekalan elektrik ke atas lima premis yang masih berdegil menjalankan aktiviti perjudian,” katanya ketika sidang akhbar selepas melaksanakan operasi khas sebentar tadi.
Habibi berkata, pemotongan bekalan elektrik ini adalah selaras dengan peruntukkan Seksyen 21A ARJT 1953 yang dilakukan berdasarkan rekod serbuan berulang.

“IPD Kota Kinabalu akan terus menggempur premis yang disyaki menjalankan aktiviti perjudian haram dan berharap agar orang ramai sentiasa menyalurkan sebarang maklumat berhubung aktiviti perjudian haram untuk tindakan pembanterasan segera.
“Pesalah boleh dituduh mengikut Seksyen 4(1)(c) ARJT 1953, yang membawa hukuman denda tidak kurang RM5,000 dan tidak lebih RM10,000 atau penjara tidak lebih tiga tahun, jika sabit kesalahan,” katanya. – K! ONLINE


PM ucap takziah kepada keluarga mendiang Koperal Baharuddin
Oleh NOR IDAYU BOSRO

24 November 2020, 5:42 pm
PUTRAJAYA – Perdana Menteri, Tan Sri Muhyiddin Yassin menzahirkan ucapan takziah kepada keluarga mendiang Koperal Baharuddin Ramli daripada Batalion 3 (Senoi Praaq) Briged Utara, Pasukan Gerakan Am (PGA), yang terkorban ketika sedang bertugas di sempadan Malaysia-Thailand awal pagi tadi.
Beliau menyifatkan pemergian mendiang Koperal Baharuddin merupakan satu kehilangan besar kepada negara dan Polis Diraja Malaysia (PDRM).
“Saya bagi pihak kerajaan Malaysia mengucapkan takziah kepada keluarga mendiang Koperal Baharuddin yang terkorban ketika bertugas di sempadan Malaysia-Thailand awal pagi tadi.
“Saya berasa dukacita apabila mendapat tahu mendiang meninggal akibat terkena tembakan semasa penugasan dalam Op Benteng,” katanya dalam satu kenyataan di Facebook hari ini.
Pada masa sama, Muhyiddin turut menzahirkan rasa sedih terhadap seorang lagi anggota PGA, Koperal Norihan a/l Tari yang cedera terkena tembakan di bahagian perut.
“Mendiang dan Norihan adalah petugas barisan hadapan yang bertugas mengawal sempadan negara daripada dicerobohi khususnya ketika negara sedang berhadapan dengan pandemik Covid-19,” katanya.

Sementara itu, Muhyiddin berkata, kerajaan amat menghargai jasa dan pengorbanan mendiang dan Norihan serta semua petugas barisan hadapan negara yang berkhidmat dengan penuh semangat dan dedikasi.
“Saya berharap ahli keluarga mendiang dapat bersabar dengan ujian ini. Saya juga berdoa agar Koperal Norihan cepat sembuh dan dapat kembali bertugas seperti biasa.
“Saya mendoakan agar anda semua sentiasa berada dalam keadaan selamat dan dilindungi Allah SWT,” katanya. – K! ONLINE


Anggota polis cedera motosikal ditendang geng rempit
Oleh MOHD SYALMIZI HAMID

24 November 2020, 6:20 pm
SEBERANG PERAI – Seorang anggota Unit Rondaan Bermotosikal (URB) cedera selepas motosikal yang ditungganginya ditendang seorang geng rempit di Kampung Tanjung Berembang, Nibong Tebal di sini awal pagi semalam.
Dalam kejadian kira-kira pukul 1 pagi itu, anggota terbabit, Konstabel Muhammad Aiman Nordin, 20, mengalami luka pada beberapa bahagian akibat terjatuh.
Ketua Polis Daerah Seberang Perai Selatan, Superintendan Lee Chong Chern berkata, kejadian berlaku selepas anggota terbabit menuju ke lokasi kejadian apabila polis menerima maklumat berhubung aktiviti lumba haram di simpang jalan kampung itu.
“Dua anggota URB ke lokasi dan mendapati terdapat aktiviti itu seperti yang dimaklumkan, namun sekumpulan penunggang motosikal telah berpecah selepas menyedari kehadiran polis.
“Anggota tersebut kemudian mengejar motosikal berkenaan hingga ke persimpangan Jalan Tok Tuntong, namun motosikal anggota URB itu telah ditendang oleh seorang pembonceng,” katanya ketika dihubungi di sini hari ini.
Beliau berkata, kejadian itu mengakibatkan motosikal anggota terbabit hilang kawalan dan terbabas.

“Anggota berkenaan mengalami kecederaan pada tangan kanan, siku dan luka calar pada muka serta mendapat rawatan di Hospital Sungai Bakap.
“Remaja lelaki berusia 16 tahun yang menendang motosikal anggota URB terbabit bagaimanapun berjaya diberkas sejurus insiden tersebut,” katanya.
Beliau berkata, kes disiasat mengikut Seksyen 332 Kanun Keseksaan. – K! ONLINE


Sembilan warga emas antara 13 ditahan leka berjudi
Oleh WAT KAMAL ABAS

24 November 2020, 5:51 pm
PARIT BUNTAR – Seramai 13 individu termasuk sembilan warga emas ditahan polis dalam Ops Dadu di sebuah kedai kopi di Jalan Besar, Tanjung Piandang di sini ketika asyik leka bermain judi atas talian semalam.
Ketua Polis Daerah Kerian, Superintendan Mazuki Mat berkata, sepasukan anggota dari Bahagian Siasatan Jenayah Ibu Pejabat Polis Daerah (IPD) Kerian  membuat serbuan ke premis berkenaan setelah menerima maklumat sekumpukan lelaki dan wanita berkumpul mengelilingi dua buah meja tanpa mematuhi prosedur operasi standard (SOP) penjarakan fizikal dan disyaki sedang bermain judi.
“Dalam serbuan pada pukul 5 petang itu, polis berjaya menahan 14 orang termasuk seorang wanita berusia antara 48 hingga 71 tahun dan turut merampas beberapa barangan peralatan yang digunakan untuk berjudi.
“Polis turut merampas wang tunai berjumlah RM1,193.00, sepuluh buah kerusi plastik, empat buku nota, tiga telefon bimbit, dua meja bulat dan dua batang pen yang digunakan dalam permainan judi tersebut,” katanya ketika dihubungi di sini hari ini.
Tambah Mazuki, kesemua mereka diberi notis kompaun kerana melanggar SOP Perintah Kawalan Pergerakan Bersyarat (PKPB) yang ditetapkan kerajaan dan semua barang rampasan telah di bawa ke IPD Kerian untuk tindakan lanjut.
“Kesemua mereka yang merupakan warga tempatan itu dilepaskan di bawah jaminan polis dan di siasat di bawah Seksyen 6(1) Akta Rumah Judi Terbuka 1953,” katanya. – K! ONLINE


Pekerja kilang ditemui mati dikelar
Oleh KOSMO!

24 November 2020, 5:37 pm
Oleh Oleh MOHD. SHAHRULANOOR ISHAK
KUANTAN – Pekerja kilang papan warga negara Indonesia ditemui mati dengan kesan kelar di leher ketika kejadian di Mentakab, Temerloh dekat sini hari ini.
Ketua Jabatan Siasatan Jenayah Pahang, Datuk Othman Nanyan berkata, mayat lelaki berusia 32 tahun itu ditemui orang awam di kawasan ladang kelapa sawit dekat Jalan Karak pada pukul 8.40 pagi tadi.
“Selain itu, motosikal si mati dijumpai dibuang (disorok) di dalam lubang di ladang sawit berkenaan,” tambah beliau melalui kenyataan kepada pemberita di sini hari ini.
Beliau menambah, siasatan awal telah membawa kepada tangkapan seorang lelaki warga negara sama berusia 43 tahun.
Ujarnya lagi, polis juga masih menyiasat pertalian antara mangsa dengan suspek yang membawa kepada kejadian pembunuhan tersebut.

“Motif pembunuhan masih disiasat. Kes disiasat di bawah Seksyen 302 Kanun Keseksaan kerana membunuh yang membawa hukuman mati jika sabit kesalahan,” katanya. – K! ONLINE


Netizen diminta tidak buat spekulasi kematian kakitangan KKM
Oleh WAT KAMAL ABAS

24 November 2020, 6:28 pm
BAGAN SERAI – Orang ramai diminta untuk tidak membuat sebarang spekulasi berhubung kematian seorang kakitangan Kementerian Kesihatan Malaysia (KKM) dari Klinik Kesihatan Tronoh semalam.
Pengerusi Jawatankuasa Kesihatan, Alam Sekitar, Sains dan Teknologi Hijau, Ahmad Saidi Mohamad Daud berkata, kakitangan tersebut telah pengsan semasa menjalankan tugasannya dan dia dibawa ke Hospital Raja Perempuan Bainun (HRPB) sebelum disahkan meninggal dunia ketika menerima rawatan di sini.
“Jabatan Kesihatan Negeri (JKN) Perak akan mengeluarkan kenyataan rasmi dalam masa yang terdekat setelah laporan bedah siasat dan punca kematian mangsa diketahui.
“Jangan tularkan berita yang tidak sahih. Tolong hormati sensitiviti pihak keluarganya,” katanya ketika ditemui selepas menyampaikan sumbangan kit makanan dan kesihatan kepada mangsa banjir di Pusat Penempatan Sementara (PPS) Sekolah Kebangsaan (SK) Parit Haji Aman hari ini di sini.
Beberapa keping gambar dengan keterangan pemandu ambulans maut selepas menghantar pesakit Covid-19 dan turut dikaitkan dengan kepenatan kerana bertugas itu tular di media sosial sejak semalam.
Sementara itu, Ahmad Saidi turut menasihatkan penghuni PPS SK Parit Haji Aman untuk terus kekal mematuhi garis panduan prosedur operasi standard (SOP) berkaitan penjagaan penjarakan fizikal serta kekal memakai pelitup muka ketika berada di ruangan yang sesak.

Sehingga jam 4 petang ini, jumlah keseluruhan mangsa banjir yang ditempatkan di pusat penempatan sementara (PPS) SK Parit Haji Aman dan SK Changkat Lobak adalah seramai 276 orang daripada 94 buah keluarga melibatkan 12 buah kampung di Bagan Serai. – K! ONLINE


Tiga konco Geng Ayip Gagap didakwa
Oleh DIYANATUL ATIQAH ZAKARYA

24 November 2020, 5:47 pm
MELAKA – Tiga ahli kumpulan ‘Geng Ayip Gagap’ termasuk seorang anggota tentera didakwa di Mahkamah Majistret di sini, hari ini atas 12 pertuduhan mencuri, menjual dan melupuskan motosikal curi.
Kesemua tertuduh, Muhammad Fariq Abd. Ghani, 24; Mohd. Iswadi Nordin, 32, dan Mohd. Faris Aisar Nordin, 27, bagaimanapun mengaku tidak bersalah dalam dua prosiding berasingan di hadapan Majistret Mohamad Izwan Mohamed Noh dan Mazana Sinin.
Mengikut tujuh pertuduhan terhadap Muhammad Fariq dan satu pertuduhan masing-masing terhadap Mohd. Iswadi dan Mohd. Faris, kesemua mereka dia didakwa telah menyembunyikan, memiliki, melupuskan harta curi dan menjual kenderaan motosikal dalam daerah Melaka Tengah antara 27 Jun 2018 sehingga 2 November 2020.
Bagi kesalahan itu, tertuduh didakwa mengikut Seksyen 414 Kanun Keseksaan yang memperuntukkan hukuman penjara minimum enam bulan dan maksimum tujuh tahun dan boleh dikenakan denda.
Muhammad Fariq bagaimanapun turut didakwa mengikut Seksyen 29(1) Akta Kesalahan Kecil 1955 atas kesalahan memiliki atau menyimpan sepasang rim motosikal di lokasi sama pada 30 Oktober 2020.
Jika sabit kesalahan boleh dikenakan hukuman penjara maksimum setahun atau denda tidak melebihi RM1, 000 atau kedua-duanya sekali.

Selain itu, tertuduh didakwa telah melakukan kesalahan di bawah Seksyen 379A Kanun Keseksaan kerana mencuri sebuah motosikal bersama-sama seorang yang masih bebas antara pukul 7.30 malam 27 Mac 2020 sehingga 6. 45 pagi 28 Mac 2020 di Taman Seri Cempaka, Peringgit.
Sabit kesalahan membawa hukuman penjara minimim satu tahun dan maksimim tujuh tahun dan hendaklah dikenakan denda.
Sepanjang siasatan tertuduh juga didakwa telah menghalang tugas seorang Inspektor dengan tidak memberikan kerjasama dan didakwa mengikut Seksyen 186 Kanun Keseksaan yang memperuntukkan hukuman penjara sehingga dua tahun atau denda maksimum RM10, 000 atau kedua- duanya, jika sabit kesalahan.
Dalam pertuduhan terakhir, Muhammad Fariq turut didakwa di bawah Peraturan 25(1)(a) Peraturan-Peraturan Pendaftaran Negara 1990 yang memperuntukkan hukuman penjara sehingga tiga tahun dan denda tidak lebih RM20, 000 kerana gagal mengemukakan kad pengenalan kepada pegawai polis.
Terdahulu, pendakwaan dikendalikan Timbalan Pendakwa Raya, Raudhah Mazman manakala Peguam Datuk Arravin Raj dan Zulkifli Zakaria mewakili kesemua tertuduh.
Selepas mendengar hujah kedua pihak, mahkamah kemudian membenarkan jaminan RM6, 600 ke atas Muhammad Fariq, manakala RM2, 500 terhadap Mohd. Iswadi dan Mohd. Faris Aisar sebanyak RM1, 800. Sebutan semula kes ditetapkan pada selain tarikh 11 dan 26 Januari depan.
Media pada 13 November lalu melaporkan pasukan polis negeri ini berjaya menumpaskan tujuh ahli Geng Ayip Gagap yang giat menjalankan kegiatan mencuri motosikal sekitar daerah ini untuk dilerai dan dijual di Facebook sebagai alat ganti sejak dua bulan lalu.
Kesemua suspek ditahan berusia 19 hingga 32 tahun aktif menjalankan kegiatan jenayah itu sejak dua bulan lalu dengan mensasarkan motosikal jenis Honda EX5 dan C70. – K! ONLINE


Broker projek direman rasuah RM200,000
Oleh MOHD YUNUS YAKKUB

24 November 2020, 6:16 pm
SHAH ALAM – Seorang broker projek direman enam hari bermula hari ini bagi membantu siasatan kerana disyaki menerima rasuah kira-kira RM200,000, bagi mendapatkan projek syarikat minyak dan gas, dua tahun lalu.
Perintah reman dikeluarkan Timbalan Pendaftar Norliza Hussin di Mahkamah Shah Alam selepas permohonan dilakukan Suruhanjaya Pencegahan Rasuah Malaysia (SPRM) Selangor pagi tadi.
Terdahulu, suspek lelaki berusia 46 tahun itu hadir pukul 9 pagi di Kompleks Mahkamah Shah Alam dengan memakai baju lokap SPRM dan bergari serta dikawal pegawai SPRM.
Menurut sumber, suspek ditahan di Pejabat SPRM Selangor pukul 2.30 petang selepas hadir memberikan keterangan.
“Difahamkan suspek yang kini merupakan penganggur telah meminta wang rasuah bernilai RM200,000 mewakili bapa saudaranya yang merupakan naib presiden sebuah anak syarikat minyak dan gas.
“Wang tersebut sebagai balasan membantu mendapatkan projek pemasangan paip gas di Pantai Timur,” jelasnya.

Kes disiasat mengikut Seksyen 16 (a)(A) Akta SPRM 2009.
Sementara itu, di mahkamah sama, SPRM turut mendapat perintah reman empat hari terhadap seorang lelaki kakitangan pihak berkuasa tempatan (PBT) yang juga dikeluarkan Norliza.
Suspek berusia 59 tahun ditahan SPRM daerah Klang pukul 4.30 petang di pusat kurungan haiwan PBT terbabit.
“Suspek bertugas di Unit Kandang Anjing di PBT it disyaki meminta wang rasuah RM200 daripada seorang individu sebagai balasan melepaskan dua ekor anjing yang ditangkap kerana berkeliaran di tempat awam, November lalu.
“Kes disiasat mengikut Seksyen 17 (a) Akta SPRM 2009,” kata sumber sama.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan dua suspek terbabit. – K! ONLINE


Pendakwah bebas cemas hampir dihanyut banjir
Oleh NOOR HAYATI MAMAT

24 November 2020, 5:40 pm
HULU TERENGGANU – Pendakwah bebas, Ustaz Mad Kechik mengalami detik cemas selepas kenderaan utiliti sukan, Honda CRV yang dinaiki bersama adiknya hampir dihanyutkan arus sungai deras di Kampung Kuala Dura di sini semalam.
Dalam kejadian pada pukul 7.10 malam itu, Mad Kechil dan adik lelakinya, Mujahid Qusairi, 24, terselamat selepas sempat keluar kenderaan tersebut yang tersangkut di atas jambatan sementara yang sebahagiannya telah ditenggelami air Sungai Dura.
Mencerita semula detik cemas itu, Mad Kechil atau nama sebenarnya Muhammad Abdullah, 27, berkata, sewaktu kejadian, beliau dan adik lelaki dalam perjalanan pulang ke Madrasah Darul Zahraa Wa Tahfizil Quran yang terletak kira-kira 200 meter dari jambatan sementara berkenaan.
“Pada mulanya saya yakin jambatan sementara itu masih selamat setelah ia berjaya dilalui warga madrasah lain kira-kira 10 minit sebelum itu tetapi sukar untuk mengagak sebab persekitaran agak gelap dan hujan lebat.
“Begitupun kenderaan Honda CRV yang kami naiki tersangkut di tengah-tengah jambatan. Usaha untuk menyelamatkan diri juga agak sukar kerana pintu kereta payah dibuka kerana arus deras,” katanya ketika ditemui Kosmo! di sini hari ini.
Mad Kechil berkata, sewaktu berjaya keluar, air sungai sudah mula memasuki kenderaan yang mereka naiki.

Menurutnya, beliau kemudiannya dibantu adiknya, Mujahid Qusairi menyelamatkan diri hingga ke tebing sungai,” katanya. – K! ONLINE


PPS pertama di Kelantan dibuka hari ini
Oleh ROSLIZA MOHAMED

24 November 2020, 6:18 pm
KUALA KRAI – Masjid Lama Kampung Keroh di sini menjadi Pusat Pemindahan Sementara (PPS) pertama yang dibuka untuk menempatkan mangsa banjir di negeri ini.
Pegawai Jabatan Kebajikan Masyarakat (JKM) Kuala Krai, Ruzaidi Che Soh berkata, PPS itu menempatkan seramai enam orang mangsa iaitu dua lelaki, dua wanita, seorang kanak-kanak dan seorang bayi berusia yang terdiri daripada dua keluarga.
Katanya, bayi yang ditempatkan di PPS itu berusia tiga bulan dan seorang ibu yang sedang sarat mengandung menunggu masa untuk bersalin.
“Bagi menghadapi sebarang kemungkinan, kami akan beroperasi 24 jam yang turut dibantu beberapa agensi lain termasuk Polis Diraja Malaysia (PDRM), Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM), Jabatan Sukarelawan Malaysia (Rela) dan ketua kampung,” katanya ketika dihubungi Kosmo! di hari ini.
Sementara itu, Timbalan Pengarah JKM Kelantan, Siti Nor Hasma Mat Isa ketika dihubungi Kosmo! mengesahkan PPS tersebut telah mula dibuka pada pukul 12.15 tengah hari yang menempatkan keenam-enam mangsa terbabit.
Sementara itu, Ketua Polis Daerah Kuala Krai, Superintendan Suzaimi Mohamad yang bertindak sebagai Komander Operasi Bencana berkata, jalan yang menghubungkan Kampung Petaling, Sungai Durian ke Kampung Sedek di sini ditutup kepada kenderaan semua kenderaan selepas dinaiki air sedalam empat meter.

Katanya, beberapa jalan masih dibuka untuk semua kenderaan iaitu Bukit Sireh, Kampung Bedal, Jalan Sungai Durian ke Chenulang, Bukit Arang, dan Kuala Nal yang masih dibuka dan boleh dilalui oleh semua kenderaan.
“Bagaimanapun, jambatan yang menghubungkan Kuala Pertang ke Kampung Kebun Pisang juga terputus hubungan akibat ditenggelami air.
“Seramai 210 pegawai dan anggota terdiri daripada PDRM, JBPM dan APM kini berada dalam keadaan bersiap sedia bagi menghadapi sebarang kemungkinan,” katanya.
Menurut Suzaimi, penduduk yang tinggal berhampiran kawasan sungai diingatkan supaya mengambil langkah berjaga-jaga dan bersedia untuk berpindah sekiranya hujan berterusan. – K! ONLINE


Nabila sedia nyanyi sendiri Peluang Kedua
Oleh MOHD. HAIKAL ISA

24 November 2020, 6:16 pm
PETALING JAYA – Penyanyi Nabila Razali bersedia untuk bertanding dan menyanyikan sendiri lagu Peluang Kedua pada pentas Separuh Akhir Muzik-Muzik ke-35 (SFMM35) selepas episod ketiga ditunda Ahad lalu.
Bagaimanapun, Nabila melalui pengurusnya, Mohd. Asrul Abdul Talib berkata, semuanya bergantung kepada tahap kesihatan penyanyi itu.
“Kita akan melihat keadaan kesihatannya pada masa itu. Jika pulih sepenuhnya, besar kemungkinan Nabila sendiri akan buat persembahan.
“Sejak awal lagi, dia mahu menyanyikan sendiri lagu berkenaan, tapi masalah kesihatannya yang agak serius membuatkan pengurusan ambil keputusan supaya dia menarik diri,” katanya kepada Kosmo! Online sebentar tadi.
Ditanya bagaimana keadaan Nabila atau nama sebenarnya, Nur Nabila Mohd. Razali, 28, ketika ini, Asrul berkata, penyany itu masih dalam proses untuk pulih.
“Nabila tarik diri bukan suka-suka. Dia mendapat saranan daripada guru vokal seperti Datuk Syafinaz Selamat dan juga doktor pakar agar menarik diri daripada bertanding.

“Nabila masih mengalami masalah nodules iaitu sejenis penyakit berkaitan pita suara. Sekarang masih ada bengkak pada bahagian tekak namun beransur pulih,” ujarnya lagi.
Terdahulu, Nabila menarik diri dari SFMM35 yang sepatutnya berlangsung Ahad lalu atas faktor kesihatan.
Bagaimanapun, episod ketiga pertandingan SFMM35 ditunda gara-gara penyanyi Alif Satar yang bertanding pada Jumaat lalu disahkan positif Covid-19.
Penundaan tersebut sekali gus menarik perhatian peminat yang rata-ratanya berharap agar Nabila sempat sembuh dan berpeluang menyanyikan sendiri lagu ciptaan Ezra Kong dan MFMF itu. – K! ONLINE


Persoalan halal, haram vaksin Covid-19 dibawa ke Muzakarah Fatwa Kebangsaan
Oleh KOSMO!

24 November 2020, 5:34 pm
Oleh BADRUL HAFIZAN MAT ISA
PORT DICKSON – Persoalan berhubung status halal dan haram vaksin Covid-19 yang akan diperolah kerajaan akan dibawa ke peringkat Muzakarah Jawatankuasa Fatwa Kebangsaan untuk diperhalusi dan diputuskan.
Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri berkata, dalam muzakarah tersebut, beberapa pihak turut akan dipanggil termasuklah daripada pihak Kementerian Sains, Teknologi dan Inovasi, Kementerian Kesihatan dan juga para mufti.
“Hal ini akan dibawa ke Muzakarah Fatwa Kebangsaan untuk diperhalusi satu persatu dengan kita memanggil sama ada Kementerian Sains, Teknologi dan Inovasi, Kementerian Kesihatan dan ahli akademik.
“Menerusinya, ia akan dibuat pertimbangan sewajarnya oleh pihak para mufti dan ahli jawatankuasa fatwa. Dalam masa terdekat kita akan dapat rumusan yang baik dengan melihat secara keseluruhannya,” katanya.
Beliau berkata demikian kepada pemberita selepas mengadakan kunjungan ke rumah Mohd. Shamsul Bahari Ab Jalal, 48, di Taman Lukut Makmur, dekat sini hari ini.

Dalam kunjungan tersebut Zulkifli turut memberikan sumbangan kepada Mohd. Shamsul Bahari selepas kisahnya yang sanggup menjual rumahnya itu demi mencari wang pembedahan untuk mengubati penyakit buah pinggang rosak anaknya, Muhammad Syahmi, 19 dilaporkan media baru-baru ini.
Sementara itu, menurut Zulkifli, Malaysia belum lagi melakukan semakan terhadap kandungan vaksin Covid-19 yang dikeluarkan oleh 11 pengeluar yang telah dikenalpasti.
“Setakat ini belum lagi disemak kandungan, ia akan diperhalusi satu persatu. Ia bukan semata-mata kandungan tapi juga keseluruhan,” katanya. – K! ONLINE


38 individu ditahan cuba rentas negeri
Oleh MOHD RIDZAUDDIN ROSLAN

24 November 2020, 4:56 pm
PETALING JAYA – Seramai 38 individu ditahan semalam ekoran cubaan merentas negeri dan daerah tanpa kebenaran ketika tempoh Perintah Kawalan Pergerakan Bersyarat (PKPB).
Menteri Kanan (Keselamatan), Datuk Seri Ismail Sabri Yaakob berkata, polis turut menahan seramai 329 individu atas pelbagai kesalahan ingkar PKP.
“Daripada jumlah itu, seramai 311 individu dikompaun manakala lima lagi direman dan 13 dijamin. Antara kesalahan mereka termasuklah rentas negeri dan daerah PKPB tanpa kebenaran.
“Kesalahan lain termasuklah tidak memakai pelitup muka (131), gagal mematuhi penjarakan sosial (59), gagal menyediakan peralatan merekod butiran (50) dan lain-lain (51),” katanya menerusi satu kenyataan di sini tadi. – K! ONLINE


Pembelajaran anak tergganggu jika belanjawan tidak diluluskan
24 November 2020, 5:12 pm
KUALA LUMPUR – Sebanyak 10,223 sekolah dalam negara dan perancangan Kementerian Pendidikan (KPM) dalam memperkasakan sektor pendidikan akan terkesan sekiranya belanjawan 2021 tidak diluluskan.
Menterinya, Dr. Radzi Jidin berkata, bagi belanjawan kali ini pihaknya memperuntukan RM800 juta bagi penyelenggaraan sekolah dan bukan sekolah bagi memastikan semua pelajar mendapat persekitaran yang selesa ketika sesi persekolahan tahun depan.
Katanya, KPM melihat keperitan yang dialami warga sekolah ketika musim Covid-19 baru ini di mana bilik darjah tidak boleh digunakan kerana bocor bertahun-tahun akibat tidak diselenggarakan.
“Jika dulu satu kelas boleh memuatkan 40 pelajar tetapi ketika Covid-19 pelajar tersebut perlu dipecahkan kepada dua kumpulan bagi tujuan penjarakn fizikal.
“Di sini timbul isu mereka tidak boleh menggunakan fasiliti terbabit ekoran tidak diselenggara dengan sempurna. Lebih memeritkan kos penyelenggaran meningkat apabila fasiliti itu tidak diselenggara bertahun-tahun,” katanya kepada pemberita selepas memberi taklimat peruntukan belanjawan 2021 di sini hari ini.
Menurutnya lagi, KPM berharap belanjawan itu diluluskan agar proses penyelenggaran di sekolah dapat dilakukan secepat mungkin.

“Sedih bila nak jawab soalan jika belanjawan tidak diluluskan ini kerana yang akan terkesan adalah anak-anak kita. Jadi sama-sama kita berdoa agar ia diluluskan.
“Kita mahu bila sekolah buka nanti anak-anak mendapat persekitaran yang selesa bagi meneruskan pembelajaran tambahan pula, kita tidak tahu keadaan pada Januari depan Covid-19 masih ada atau tidak,” ujarnya. – K! ONLINE


Anggota trafik parah dirempuh penunggang motosikal
Oleh ASLIZA MUSA

24 November 2020, 4:35 pm
IPOH – Seorang anggota polis parah dilanggar seorang penunggang motosikal yang cuba meloloskan diri dari sekatan jalan raya (SJR) di Jalan Silibin berhampiran simpang masuk ke Grand Silibin di sini hari ini.
Dalam kejadian pada pukul 11 pagi itu, mangsa, Koperal Mohd. Aizal Lazim, 36, dari Cawangan Penguatkuasaan Trafik, Bahagian Siasatan Dan Penguatkuasaan Trafik (BSPT) Ibu Pejabat Polis Daerah (IPD) Ipoh cedera di muka, kepala, tangan dan badan.
Ketua Jabatan Siasatan dan Penguatkuasaan Trafik (JSPT) Perak, Superintendan Zakaria Abd. Rahman berkata, kejadian berlaku ketika anggota terbabit yang bertugas sebagai ‘stopper’ sedang menahan kenderaan dalam SJR itu.
Katanya, sebuah motosikal ditunggang lelaki berusia 35 tahun dari arah Bulatan Silibin dengan laju telah mengabaikan SJR bagi tujuan meloloskan diri.
“Motosikal berkenaan telah merempuh anggota terbabit dari arah belakang dan menyebabkan mangsa melambung sebelum terjatuh dan terseret sejauh lebih kurang lima meter di atas jalan,” katanya kepada pemberita di sini hari ini.
Menurut Zakaria, pelanggaran tersebut menyebabkan mangsa cedera di kepala, muka, tangan dan badan manakala suspek cedera ringan.

Katanya, anggota terbabit dihantar ke Hospital Raja Permaisuri Bainun (HRPB) untuk rawatan lanjut dan keadaannya kini dilaporkan stabil.
“Semakan mendapati lesen memandu suspek yang turut dirawat di HRPB itu telah tamat pada 16 Februari tahun lalu manakala insurans dan cukai jalan motosikal itu pula tamat pda 16 Mac 2017.
“Suspek juga didapati mempunyai empat rekod lampau bersabit kes dadah dan satu kes membabitkan curi,” katanya.
Tambahnya, siasatan lanjut sedang dijalankan mengikut seksyen 44(1) (a) Akta Pengangkutan Jalan 1987. – K! ONLINE


Sekelip mata bumbung rumah tercabut
Oleh FARAHWAHIDA AHMAD

24 November 2020, 4:40 pm
SEGAMAT – Dua buah rumah di Taman KSM, Batu Anam di sini mengalami kerosakan apabila bumbung tercabut sebelum diterbangkan angin kencang dalam kejadian ribut petang semalam.
Menurut salah seorang penduduk, Nizam Eson, 37, kejadian ribut itu berlaku kira-kira pukul 5.15 petang menyebabkan rumahnya dan jiran terjejas.
Menurutnya, kejadian berlaku terlalu pantas ketika dia berada di ruang tamu rumah dan sedang beristirehat bersama keluarga.
“Saya sepatutnya keluar ke kedai membeli barang keperluan, namun menangguhkannya seketika kerana tiba-tiba cuaca bertukar gelap.
“Tidak lama kemudian, angin kencang, hujan lebat dan petir. Tidak semena-mena bumbung rumah pula terbang ditiup ribut. Beberapa saat sahaja bumbung rumah terbang,” katanya.
Nizam berkata, dia dan isteri serta empat anaknya sempat menyelamatkan diri berlindung ke bahagian dapur.

“Mujur semuanya selamat dan kami tidak mengalami sebarang kecederaan,” ujarnya.
Jelas Nizam, sekuranf-kurangnya 20 keping bumbung jenis asbestos serta serpihan yang tajam diterbangkan angin selain perabung bumbung turut rosak.
Menurutnya, laporan polis telah dibuat dan kerugian masih belum diketahui.
Sementara itu, Ketua Polis Daerah Segamat, Superintendan Raub Selamat mengesahkan menerima laporan dari penduduk yang terkesan susulan kejadian ribut tersebut. – K! ONLINE


72 tan sotong dari China dirampas
Oleh MOHD SYALMIZI HAMID

24 November 2020, 4:31 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) negeri merampas kira-kira 72 tan sotong sejuk beku ketika pemeriksaan di Terminal Kontena Butterworth Utara (NBCT) di sini semalam.
Pengarah Maqis negeri, Zarina Ramli berkata, pihaknya mendapati produk dari China itu cuba dibawa masuk tanpa permit import yang sah ketika operasi kira-kira pukul 5 petang.
“Pemeriksaan ke atas tiga kontena mendapati sebanyak 3,600 kotak sotong sejuk beku seberat 72,525 kilogram cuba dibawa masuk ke negara ini tanpa permit import yang sah.
“Produk bernilai lebih RM28,080 itu turut disita bagi siasatan lanjut,” katanya kepada pemberita hari ini.
Menurutnya, kes disiasat mengkut Seksyen 11(1), Akta Perkhidmatan Kuarantin dan Pemeriksaan Malaysia 2011 [Akta728]. – K! ONLINE


Mayat mendiang Baharuddin dibedah siasat di HSB
Oleh NUR ANATI JUHARI

24 November 2020, 5:30 pm
ALOR SETAR – Mayat anggota Pasukan Gerakan Am (PGA) yang maut ditembak dalam kejadian di pos sempadan Malaysia-Thailand di Padang Besar, Perlis dibawa ke Hospital Sultanah Bahiyah (HSB) di sini untuk proses bedah siasat.
Mayat Mendiang, Koperal Baharuddin Ramli, 54, tiba di Jabatan Forensik HSB pada pukul 11 pagi.
Bagaimanapun, proses bedah siasat ke atas mayat mendiang dilakukan pada pukul 2 petang dan dijangka selesai pada pukul 6 petang.
Turut hadir memberi penghormatan terakhir terhadap mendiang adalah Ketua Polis Kedah, Datuk Hassanudin Hassan.
Mayat mendiang Baharuddin akan dibawa pulang ke kampung halamannya di Kampung Sampo, Bahau, Negeri Sembilan selepas selesai proses bedah siasat.
Hassanudin ketika ditemui berkata, beliau mengucapkan takziah kepada keluarga mendiang dan diharapkan terus tabah akan kehilangan pejuang negara itu.

“Pihak polis Kedah akan mengiringi mayat mendiang Baharuddin ke sempadan Pulau Pinang,” katanya.
Dalam pada itu, Hassanudin memberitahu, kejadian yang menimpa ke atas mendiang Baharuddin tidak akan mematahkan semangat anggota pasukan keselamatan yang bertugas di sempadan Malaysia-Thailand.
Baharuddin maut dipercayai ditembak ketika bertugas di pos sempadan Malaysia-Thailand, Padang Besar, Perlis dalam kejadian awal pagi hari ini.
Ketika kejadian pada pukul 3.10 pagi itu, Baharuddin bertugas bersama seorang lagi anggota PGA, Koperal Norijan Tari, 39, yang mengalami kecederaan parah. – K! ONLINE


Isu nama: Zaid Ibrahim fail saman firma guaman
Oleh NUZULSHAM SHAMSUDDIN

24 November 2020, 5:27 pm
KUALA LUMPUR – Bekas Menteri di Jabatan Perdana Menteri Datuk Mohd. Zaid Ibrahim memfailkan saman terhadap firma guaman Zaid Ibrahim & Co bagi menghalang firma itu daripada terus menggunakan namanya dalam amalan guaman.
Mohd. Zaid selaku plaintif memfailkan saman itu menerusi Tetuan Suflan T H Liew & Partners melalui e-review di Mahkamah Tinggi di sini dengan menamakan Zaid Ibrahim & Co sebagai defendan tunggal.
Menerusi semakan mahkamah, pengurusan kes selanjutnya ditetapkan pada 23 Disember ini di hadapan Timbalan Pendaftar Nurliana Ismail.
Berdasarkan pernyataan tuntutan, Mohd Zaid. berkata beliau telah menubuhkan firma guaman milik persendirian atas namanya sendiri pada 1987 yang kemudiannya memasukkan rakan-rakan kongsi bergaji ke dalam firma tersebut.
Antara rakan kongsi itu ialah Chew Seng Kok dan Datuk Seri Dr. Nik Norzrul Thani.
Menurutnya sepanjang amalan guamannya, beliau memperoleh nama baik di dalam firma berkenaan khususnya bagi mendapatkan keanggotaan panel bersama dengan institusi kewangan dan syarikat berkaitan kerajaan (GLC) sehinggalah beliau meninggalkan firma itu selepas dilantik sebagai menteri pada 2008.

Mohd. Zaid berkata selepas meninggalkan firma, rakan kongsi yang lain kemudian telah mengambil alih dengan Seng Kok memegang jawatan Rakan Kongsi Pengurusan dan Nik Norzrul Thani sebagai Pengerusi Rakan Kongsi.
Plaintif berkata beliau pada setiap masa material mengekalkan nama baik yang besar dalam profesion dan amalan guaman, berniat untuk kembali mengamalkan amalan guaman pada tahun 2018.
Justeru, Mohd. Zaid meminta Seng Kok dan Nik Norzrul menghentikan penggunaan nama beliau dan mengembalikan nama amalam guaman itu kepadanya kerana hendak membangunkan amalan guaman sendiri.
Kata Mohd. Zaid bagaimanapun berikutan defendan enggan berbuat demikian, beliau melalui peguamnya telah mengemukakan tuntutan melalui surat bertarikh 24 September lalu supaya berhenti menggunakan namanya.
Pada 5 Oktober lalu, defendan membuat tawaran kepadanya supaya beliau menyertai semula amalan guaman di Zaid Ibrahim & Co sebagai rakan kongsi ekuiti dan Pengerusi bermula 1 November lalu.
Mohd. Zaid berkata beliau kemudian secara tiba-tiba telah ditamatkan daripada firma guaman  pada 9 November lalu melalui satu notis sekaligus plaintif bukan lagi rakan kongsi atau ahli firma tersebut.
Dakwa plaintif, dengan penamatannya, perkongsian itu telah dibubarkan dan defendan meneruskan amalannya sebagai firma baharu yang dibentuk tanpa plaintif.
Namun dalam keadaan itu, defendan tidak berhak dari segi undang-undang untuk menggunakan nama plaintif sebagai nama amalannya yang baharu dibentuk.
Oleh itu, plaintif menuntut satu injunksi bagi menghalang defendan atau ejen-ejennya daripada menggunakan namanya, Zaid Ibrahim di dalam apa-apa bentuk dan gaya sebagai nama firmanya berkaitan dengan amalan guaman atau pembekal khidmat guaman. – K!ONLINE


KPM agih peruntukan ikut formula
24 November 2020, 5:24 pm
KUALA LUMPUR – Kementerian Pendidikan (KPM) akan mengagihkan peruntukan melibatkan penyelenggaraan mengikut formula dengan mengambil kira bilangan serta kategori sekolah sama ada sekolah kerajaan atau bantuan kerajaan.
Menterinya, Dr. Radzi Jidin berkata, formula itu dirangka bagi memastikan pengagihan dapat dibuat lebih menyeluruh dengan peruntukan sebanyak RM620 juta khusus untuk menyelenggara sekolah di bawah pengendalian KPM di seluruh negara.
“Semasa sesi libat urus bersama Kementerian Kewangan, KPM telah memohon supaya diberi tanggungjawab untuk menentukan agihan peruntukan penyelenggaraan sekolah dan institusi pendidikan di bawah pengendalian KPM.
“Ini bagi memastikan pengagihan dapat dibuat secara lebih menyeluruh dengan mengambil kira bilangan dan jenis sekolah,” katanya ketika memberi taklimat peruntukan belanjawan 2021 di sini hari ini.
Radzi berkata, terdapat 10,223 sekolah di bawah pengendalian KPM yang terdiri daripada 8,293 sekolah kerajaan dan 1,930 sekolah bantuan kerajaan.
Ia meliputi jenis sekolah bagi kedua-dua kategori iaitu Sekolah Kebangsaan (SK); Sekolah Menengah Kebangsaan (SMK); Sekolah Jenis Kebangsaan Cina (SJKC); Sekolah Jenis Kebangsaan Tamil (SJKT); Sekolah Mubaligh; Sekolah Conforming (sekolah menengah jenis kebangsaan) dan Sekolah Agama Bantuan Kerajaan.

Jelasnya, siling peruntukan bagi jenis sekolah adalah RM477.48 juta bagi SK dan SMK berstatus sekolah kerajaan termasuk Sekolah Berasrama Penuh dan Kolej Vokasional manakala RM1.2 juta bagi SK dan SMK berstatus sekolah bantuan kerajaan.
“Sementara RM74.07 juta bagi SJKC kerajaan dan bantuan kerajaan; SJKT kerajaan dan bantuan kerajaan sebanyak RM29.98 juta; serta Sekolah Mubaligh kerajaan dan bantuan kerajaan sebanyak RM20.94 juta.
“Selain itu, Sekolah Conforming kerajaan dan bantuan kerajaan akan menerima RM4.11 juta dan Sekolah Agama Bantuan Kerajaan sebanyak RM12.23 juta,” ujarnya. – K! ONLINE


Penjana beri manfaat kepada semua pihak – Tengku Zafrul
Oleh MOHD. HUSNI MOHD. NOOR

24 November 2020, 5:03 pm
PUTRAJAYA – Kerajaan sudah meluluskan pinjaman sebanyak RM1.03 bilion kepada Perusahaan Kecil dan Sederhana (PKS) menerusi Pembiayaan PKS Pelan Jana Semula Ekonomi Negara (Penjana) setakat 13 November lalu.
Menteri Kewangan, Tengku Datuk Seri Zafrul Tengku Abdul Aziz berkata, pinjaman yang diluluskan itu membabitkan 4,937 permohonan daripada PKS tempatan.
“Menerusi Pembiayaan PKS Penjana, kerajaan menyediakan dana berjumlah RM2 bilion dan memberi keutamaan kepada PKS yang belum pernah mendapat pinjaman daripada bank sebelum ini,” katanya dalam kenyataan akhbar selepas membentangkan Laporan Laksana ke-30, hari ini.
Mengulas lanjut, Tengku Zafrul berkata, bagi Pembiayaan Sektor Pelancongan Penjana pula, 208 permohonan diluluskan dengan jumlah pembiayaan sebanyak RM41.8 juta setakat 13 November lalu.
Beliau berkata, kerajaan memperuntukkan RM1 bilion menerusi pembiayaan itu bagi menyokong perusahaan mikro, kecil dan sederhana tempatan dalam sektor pelancongan yang terkesan dengan Covid-19.
Menurutnya, setakat 13 November lalu, sebanyak 478 PKS telah menyerahkan permohonan mereka.

“Kadar pembiayaan sebanyak 3.5 peratus dikenakan bagi pembiayaan itu dan ia dapat membantu usahawan pelancongan dari segi modal kerja dan perbelanjaan modal sehingga tujuh tahun sepanjang tempoh pembiayaan,” katanya.
Sementara itu, katanya, Skim Pemulihan Perniagaan TEKUN dan TEKUN Business Recovery Scheme (TBRS) khas untuk PKS mikro juga sudah memberi manfaat kepada 13,042 PKS mikro dengan jumlah pembiayaan sebanyak RM86.7 juta, setakat 13 November lalu.
“Bagi pembiayaan Mikro Kredit Penjana di bawah Bank Simpanan Nasional (BSN) pula, sebanyak RN86.7 juta sudah disalurkan kepada seramai 5,570 PKS mikro dalam bidang peruncitan dan perkhidmatan,” katanya.
Dalam pada itu, Tengku Zafrul berkata, kebelakangan ini, banyak tohmahan dan kritikan dilemparkan terhadap keprihatinan kerajaan membela nasib rakyat lebih-lebih lagi menjelang kelulusan Dewan Rakyat mengenai Belanjawan 2021 pada 26 November ini.
Menurutnya, beliau mahu rakyat sendiri menilai komitmen kerajaan yang terserlah melalui empat pakej rangsangan ekonomi yang telah dilaksanakan dalam hanya lapan bulan ini.
“Ia (pakej rangsangan) memanfaatkan berjuta keluarga, rakyat dan beratus ribu perniagaan samada yang menerima manfaat secara langsung dan tidak langsung.
“Percayalah, nasib rakyat akan terus dibela oleh kerajaan ini lebih-lebih lagi dalam usaha membina momentum pemulihan ekonomi,” katanya. – K! ONLINE


Lelaki tidak dapat beli dadah bakar motosikal
Oleh MOHD SYALMIZI HAMID

24 November 2020, 2:53 pm
SEBERANG PERAI – Seorang lelaki yang tidak dapat mengawal perasaan marah bertindak di luar kawalan apabila membakar motosikal miliknya kerana tidak memperolehi wang yang diminta dalam kejadian di rumah keluarganya di Paya Keladi Hujung, Kepala Batas di sini semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, dalam kejadian pukul 6.30 petang itu, suspek berusia 24 tahun dikatakan berang apabila ibu bapanya enggan memberi wang dipercayai untuk membeli dadah.
“Polis menerima panggilan menyatakan ada seorang lelaki mengamuk lalu membakar sebuah motosikal jenis Honda Wave 125 miliknya.
“Bagaimanapun, suspek tidak mencederakan sesiapa termasuk ibu bapanya,” katanya ketika dihubungi hari ini.
Noorzainy berkata, pihaknya yang menahan suspek mendapati dia positif syabu hasil ujian saringan air kencing yang dijalankan oleh Agensi Anti Dadah Kebangsaan (AADK).
Beliau berkata, susulan itu, suspek diserahkan kepada AADK Seberang Perai Utara untuk tindakan lanjut. – K! ONLINE


Peguam hartanah didakwa subahat palsu dokumen
Oleh NUZULSHAM SHAMSUDDIN

24 November 2020, 3:18 pm
KUALA LUMPUR – Seorang peguam hartanah mengaku tidak bersalah di Mahkamah Sesyen di sini hari ini atas sembilan pertuduhan bersubahat memalsukan dokumen berhubung jual beli hartanah tiga tahun lalu.
Tertuduh M.Pathmarajah, 64, membuat pengakuan tidak bersalah itu selepas kesemua pertuduhan dibacakan terhadapnya di hadapan Hakim Emelia Kaswati Mohamad Khalid.
Mengikut pertuduhan pertama hingga kesembilan tertuduh didakwa bersubahat dengan seorang invidu telah memalsukan sembilan dokumen antaranya ialah Sale And Purchase Agreement, Letter Of Authorisation Sale And Puchase Agreement dan Letter Of Authorisation Release Of The Balance Purchase Price Sale And Agreement yang digunakan dengan niat untuk menipu.
Berikutan itu pendakwaan dikemukakan mengikut Seksyen 109 Kanun Keseksaan dibaca bersama Seksyen 468 kanun sama yang memperuntukkan hukuman penjara maksimum tujuh tahun dan boleh juga dikenakan denda jika sabit kesalahan.
Kesemua kesalahan itu didakwa dilakukan di sebuah premis di Jalan Telawi, Bangsar di sini antara September 2017 hingga Mac 2018.
Terdahulu Timbalan Pendakwa Raya Siti Hajar Hamzah menawarkan jaminan sebanyak RM300,000 bagi kesemua pertuduhan berserta syarat tambahan pasport tertuduh diserahkan kepada mahkamah dan melapor diri di balai polis berdekatan.

Bagaimanapun tertuduh yang diwakili peguam Datuk C. Vignesh Kumar memohon mahkamah mengurangkan jumlah ikat jamin dengan alasan anak guamnya penanggung utama keluarga dengan tiga orang anak berusia 19 hingga 23 tahun yang masih belajar.
“Selain itu, anak guam saya juga mempunyai penyakit tekanan darah tinggi dan kencing manis, jadi saya pohon jumlah jaminan yang rendah,” katanya.
Selepas mendengar permohonan kedua-dua belah pihak, Hakim Emelia membenarkan tertuduh diikat jamin RM90,000 bagi kesemua pertuduhan beserta syarat tambahan seperti yang dimohon pihak pendakwaan.
Tarikh 12 Januari 2021 ditetapkan sebutan semula kes. – K! ONLINE


Bayi hampir lemas terjatuh dalam banjir
Oleh MOHD AZLI ADLAN

24 November 2020, 4:01 pm
KUALA NERUS – Seorang ibu cemas selepas anak bongsunya berusia setahun empat bulan hampir lemas setelah terjatuh di ruang tamu yang telah ditenggelami banjir sedalam 1.5 meter di Kampung Petaling di sini hari ini.
Dalam kejadian pada pukul 1 tengah hari itu, Adeeb Arshad Abdul Halim terkapai-kapai di dalam air bah dalam tempoh kira-kira 30 saat sebelum sempat diselamatkan ibunya, Suriati Yusof, 44.
Suriati berkata, sewaktu kejadian, dia sekeluarga sedang menunggu bantuan bomba setelah terperangkap di dalam rumah mereka yang ditenggelami banjir sejak awal pagi.
“Adeeb Arshad didudukkan pada kerusi meja makan sementara saya dan lapan anak lain termasuk seorang daripada golongan orang kelainan upaya (OKU) sedang sibuk menyelamatkan dokumen penting.
“Saya hanya perasan dia hampir lemas apabila terdengar tangisan sambil tubuhnya tenggelam timbul di dalam air banjir sebelum saya segera menyelamatkannya,” katanya ketika ditemui Kosmo! di pusat pemindahan sementara (PPS) Sekolah Kebangsaan Bukit Guntong di sini hari ini.
Terdahulu Suriati dan 10 ahli keluarganya diselamatkan anggota bomba keluar dari rumahnya dengan menggunakan sampan.

Dia yang merupakan ibu kepada sembilan anak berkata, banjir tersebut yang bermula pada pukul 2 pagi itu telah menenggelamkan lapan rumah termasuk kediamannya di Kampung Petaling. – K! ONLINE


Anak lembu jatuh parit diselamatkan bomba
Oleh NIK NUR IZZATUL HAZWANI NIK ADNAN

24 November 2020, 4:29 pm
KEMAMAN – Seekor anak lembu terjatuh ke dalam parit dipercayai tergelincir kerana tanah licin disebabkan hujan lebat sebelum diselamatkan anggota bomba di Kampung Baru Kertih di sini hari ini.
Dalam kejadian pada pukul 9.48 pagi itu, anggota bomba terlibat mengambil masa hampir 20 minit untuk menaikkan anak lembu berkenaan daripada parit yang sedalam 1.5 meter tersebut.
Pengerusi Majlis Pengurusan Komuniti Kampung Baru Kertih, Abdullah Abdul Latif berkata, beliau dan beberapa penduduk kampung terlihat anak lembu tersebut mengerang kesakitan di dalam parit tersebut sebelum cuba menyelamatkannya.
“Kami cuba angkat anak lembu itu tetapi gagal kerana air parit tersebut bukan sahaja agak dalam malah beraliran deras.
“Kami akhirnya menghubungi bomba untuk meminta bantuan kerana memikirkan keselamatan diri,” katanya kepada Kosmo! di sini hari ini.
Sementara itu Ketua Balai Bomba dan Penyelamat Kerteh, Khairul Hasni Mokhtar berkata, operasi menyelamatkan anak lembu berkenaan melibatkan tujuh anggota bomba.

“Kami menggunakan tangga dan tali bagi membawa naik anak lembu itu dari parit berkenaan. – K! ONLINE


Shanghai batal beratus-ratus penerbangan untuk bendung wabak Covid-19
Oleh KOSMO!

24 November 2020, 3:12 pm
SHANGHAI – Beratus-ratus penerbangan di salah sebuah lapangan terbang paling sibuk di China dibatalkan hari ini ketika Shanghai berusaha mengawal penularan wabak koronavirus tempatan.
Kakitangan kesihatan melakukan ujian saringan terhadap beribu-ribu pekerja di Lapangan Terbang Antarabangsa Pudong selepas satu kluster kecil kes Covid-19 dikaitkan dengan pekerja kargo lapangan terbang itu.
Shanghai melaporkan tujuh jangkitan tempatan yang dikaitkan dengan Lapangan Terbang Antarabangsa Pudong bulan ini dengan kebanyakan kes dikesan sejak beberapa hari lalu.
Wabak itu mendorong rancangan untuk memberikan vaksin yang masih di peringkat eksperimen kepada pekerja berisiko tinggi di lapangan terbang itu.  Pihak berkuasa China telah memberi vaksin tersebut kepada kakitangan awam, pelajar antarabangsa dan pekerja penting lain yang menuju ke luar negara sejak Julai lalu.
Pada hari ini, statistik daripada firma perkdhimatan data, VariFlight menunjukkan lebih 500 penerbangan di Lapangan Terbang Pudong telah dibatalkan iaitu menyamai separuh kapasiti penerbangan hariannya.
Hampir separuh penerbangan yang dijadualkan masuk juga dibatalkan.
Lebih 17,700 orang telah menjalani ujian calitan menjelang pagi kelmarin dalam usaha menyaring pekerja kargo lapangan terbang itu, demikian menurut agensi berita Xinhua.

Hampir separuh daripada keseluruhan penerbangan yang dijadualkan di Lapangan Terbang Antarabangsa Tianjin juga telah dibatalkan. – AFP


Perhimpunan Agung Bersatu secara maya Sabtu ini
Oleh MOHD RIDZAUDDIN ROSLAN

24 November 2020, 2:56 pm
PETALING JAYA- Perhimpunan Agong Tahunan (PAT) Parti Pribumi Bersatu Malaysia (Pribumi) 2020 akan dilaksanakan secara maya melalui sidang video pada Sabtu ini.
Setiausaha Agung Bersatu, Datuk Seri Hamzah Zainudin berkata, perkara tersebut diputuskan Majlis Pimpinan Tertinggi (MPT) parti dalam satu mesyuarat yang diadakan semalam.
“Persidangan atas talian itu akan disertai oleh para perwakilan PAT seluruh negara di lokasi ditetapkan termasuk Sabah dan Sarawak.
“Selain merupakan wadah utama di semua peringkat, PAT kali ini juga akan membincangkan hala tuju dan dasar parti dalam aspek ekonomi, politik dan kesejahteraan rakyat,” katanya dalam satu kenyataan di sini tadi.
Katanya, mesyuarat MPT turut memutuskan bagi mengangkat cadangan meminda perlembagaan parti bagi tujuan penubuhan sayap baharu ahli bersekutu Bersatu ke PAT 2020. – K! ONLINE


Imam di Garut, Indonesia terima insentif RM1,154 sebulan bermula 2021
Oleh KOSMO!

24 November 2020, 2:48 pm
JAKARTA – Imam-imam masjid di Kabupaten Garut, Jawa Barat dilaporkan bakal menerima wang insentif sebanyak 4,000,000 juta rupiah (RM1,154) bermula tahun hadapan.
Ketua Daerah Kabupaten Garut, Rudy Gunawan mengesahkan berita itu dan memberitahu imam yang akan menerima insentif adalah imam masjid negara dan imam masjid besar di bawah daerah Garut.
“Bermula tahun hadapan, imam masjid negara dan imam masjid besar di Garut akan mendapat insentif khas,” katanya.
Kata Rudy, insentif adalah salah satu keprihatinan yang ditunjukkan oleh pemerintah daerah (Pemda) kepada golongan imam di kabupaten itu.
Terdahulu, Pemda turut menyalurkan bantuan kepada madrasah dan sekolah pondok di Garut.
“Ini adalah sebahagian daripada rancangan yang dirangka oleh Pemda untuk memberikan lebih banyak perhatian kepada madrasah, sekolah pondok dan masjid-masjid di Garut,” ujarnya.

Cadangan memberi insentif itu juga telah dipersetujui oleh pecahan di Dewan Perwakilan Rakyat Daerah (DPRD). – Agensi


Dua rakan menunggu nasib 15 jam di tengah laut
Oleh DIYANATUL ATIQAH ZAKARYA

24 November 2020, 3:05 pm
JASIN – Aktiviti mencari kupang dua sahabat nelayan berakhir tragedi yang melesukan apabila mereka tersadai selama 15 jam di tengah laut ekoran bot dinaiki mengalami kerosakan enjin di perairan Sebatu, Sungai Rambai di sini.
Mangsa, Johari Jalil, 42, dan Azmi Mohd. Adnan, 37, ditemukan dalam keadaan lesu sebelum dibawa naik semula ke darat oleh sepasukan bomba kira-kira pukul 9.30 pagi tadi.
Menurut Johari, mereka keluar menangkap kupang sejak pukul 3 petang semalam dan merancang untuk pulang semula ke jeti tiga jam kemudian.
“Ketika dalam perjalanan pulang ke jeti kira-kira pukul 6 petang, enjin bot kami tiba-tiba rosak menyebabkan kami dihanyutkan semula jauh ke tengah laut.
“Apabila hari sudah gelap, angin menjadi sangat kuat dan kami hanya mampu berserah kepada Allah agar dilindungi, malah saya juga ada memotong separuh seluar untuk dibakar bagi menarik perhatian bagi bantuan,” katanya ketika ditemui pemberita di Jeti Nelayan Sungai Rambai, di sini hari ini.
Mengulas lanjut, dia memberitahu mereka juga tidak membawa bekalan makanan kerana bercadang hanya keluar untuk tiga jam.

Kedua-dua rakan itu ditemukan oleh nelayan lain yang kemudian bertindak memanggil pasukan bomba.
Sementara itu, Khairul Azmi berkata, meskipun itu bukan kali pertama berdepan insiden serupa, namun dia tetap risau memandangkan cuaca angin kuat pada musim ini.
“Sebelum ini bot saya pernah tenggelam tetapi tidak jauh dari darat dan saya berenang menyelamatkan diri tetapi kali ini kami amat jauh memang tak boleh buat apa-apa.
“Alhamdulillah tiada hujan sepanjang kami tersadai, cuma angin yang sangat kuat seperti ribut mengelilingi bot kami,” katanya.
Dalam pada itu, Ketua Balai Bomba dan Penyelamat (BBP) Merlimau, Penolong Penguasa Bomba (PPgB) Mohd. Faisal Fuad berkata, seramai sembilan anggota bersama agensi lain digerakkan untuk mencari kedua-dua mangsa.
“Mereka ditemukan selamat dan tidak mengalami apa-apa kecederaan kira-kira enam kilometer dari kawasan darat dan dibawa balik ke Jeti Sungai Rambai oleh pasukan bomba sambil dibantu nelayan tempatan kira-kira pukul 9.30 pagi ini,” katanya. – K! ONLINE


Sarjan kena jel sehari, denda RM8,000
Oleh MOHD YUNUS YAKKUB

24 November 2020, 3:08 pm
SHAH ALAM – Perbuatan seorang anggota polis berpangkat sarjan menerima rasuah RM2,500 berbalas apabila dipenjara sehari dan denda RM8,000 oleh Mahkamah Sesyen di sini hari ini.
Hakim Rozilah Salleh menjatuhkan hukuman tersebut terhadap Azhari Razali, 33, selepas mengaku bersalah atas pertuduhan pilihan dibacakan kepadanya.
Sekiranya gagal membayar, tertuduh diperintahkan menjalani penjara selama sebulan lagi.
Mengikut pertuduhan pilihan, Azhari yang merupakan penolong pegawai penyiasat di Jabatan Siasatan Jenayah Ibu Pejabat Polis Daerah (IPD) Shah Alam didakwa menerima rasuah RM2,500 daripada Suhaidee Haris Fadillah berusia 40 tahun pukul 8.35 malam pada 16 Oktober lalu di tempatnya bekerja.
Sabit kesalahan boleh dipenjara sehingga dua tahun atau denda atau kedua-duanya sekali mengikut Seksyen 165 Kanun Keseksaan.
Mengikut fakta kes, bapa kepada tiga anak itu telah dilantik untuk menyiasat kes terhadap Suhaidee yang ditahan mengikut Seksyen 6(1) Akta Bahan Kakisan Letupan dan Senjata Berbahaya 1958 kerana memiliki dua bilah parang yang ditemukan di dalam kenderaan Proton Iswara selepas diperiksa tiga anggota polis unit peronda di sebuah stesen minyak pada 17 September 2017.

Suhaidee telah datang mengambil kad pengenalannya pada 14 Oktober 2017 selepas dihubungi tertuduh sehari sebelum ini memaklumkan kad pengenalannya berada bersamanya.
Azhari kemudiannya telah membuat tawaran kepada Suhaidee untuk membayar wang sebanyak RM4,000 sekiranya mahu pertuduhan memiliki senjata itu diselesaikan cepat dan kes ditutup tanpa perlu pergi ke mahkamah.
Pada 16 Oktober 2017, Suhaidee kemudiannya menyerahkan wang tunai RM300 kepada tertuduh namun dipulangkan sebanyak RM500 sebagai wang manis.
Peguam Saranjeet Kaur Sidhu mewakili tertuduh memaklumkan kepada mahkamah bahawa anak guamnya bertindak demikian bagi menampung bil perubatan hospital bagi rawatan penyakit jantung ayahnya.
“Ini adalah kesalahan pertama dan tertuduh menyesal dan malu akan perbuatan tersebut selain perlu menanggung isteri dan tiga orang anaknya berusia 22 bulan hingga 6 tahun,” katanya.
Timbalan Pendakwa Raya Suruhanjaya Pencegahan Rasuah Malaysia (SPRM), Fadhli Ab. Wahab menegaskan tertuduh sebagai anggota polis telah diberikan amanah memartabatkan undang-undang selain ia merupakan perbuatan serius. – K! ONLINE


Covid-19: Kluster Kobena, kluster baharu di Johor
Oleh KHAIRUL MOHD. ALI

24 November 2020, 2:50 pm
JOHOR BAHRU – Johor menyaksikan pertambahan 15 kes Covid-19 baharu semalam, termasuk penambahan satu kluster baharu iaitu Kluster Kobena.
Pengerusi Jawatankuasa Kesihatan dan Alam Sekitar negeri, R. Vidyananthan berkata, ini menjadikan keseluruhan kes Covid-19 dilaporkan di negeri ini sebanyak 1,100 kes.
Katanya, daripada jumlah tersebut, sebanyak 946 kes atau 86 peratus telah pulih.
“Semalam, Kluster Kobena telah dikenal pasti melibatkan daerah Johor Bahru, dengan kes indeks dikenal pasti pada 20 November lalu.
“Pertambahan kluster ini menjadikan kini terdapat 10 kluster aktif di negeri ini, antaranya termasuklah Kluster Bayu, Kluster Kempas, Kluster Makmur dan Kluster Kiambang,” katanya dalam satu kenyataan di sini hari ini.
Tambah beliau, pertambahan kes dan kluster baharu tersebut dikesan ekoran sikap segelintir masyarakat yang mula tidak peka dengan pematuhan prosedur operasi standard (SOP) norma baharu ditetapkan.

“Sehubungan itu, masyarakat diingatkan untuk mengelakkan tiga S iaitu pergaulan di kawasan sempit, mengelakkan keadaan sesak dan mengelakkan sembang secara rapat dalam usaha mengekang penularan wabak ini,” ujarnya lanjut. – K! ONLINE


Anggota PGA parah tiba di Hospital Pulau Pinang
Oleh NOOR HASLIZA NUSI

25 November 2020, 10:03 pm
GEORGE TOWN – Anggota Pasukan Gerakan Am (PGA), Sarjan Norihan Tari, 39, yang terbabit dalam insiden tembakan di pos kawalan sempadan Malaysia-Thailand di Padang Besar semalam selamat tiba di Hospital Pulau Pinang (HPP) di sini kira-kira pukul 9.20 malam tadi.
Norihan yang selesai menjalani pembedahan usus di Hospital Tuanku Fauziah (HTF) semalam dibawa ke HPP untuk membuang tiga peluru iaitu satu pada paru-paru dan dua pada perut.
Beliau dipercayai dimasukkan ke Unit Rawatan Rapi (ICU) sejurus tiba dengan ambulans.
Turut menemani mangsa ialah dua anggota keluarga.
Sementara itu, Ketua Polis Daerah Timur Laut, Asisten Komisioner Soffian Santong ketika ditemui di HPP turut mengesahkan ketibaan anggota tersebut di hospital berkenaan sebentar tadi.
Dalam kejadian pukul 3.10 pagi semalam, Sarjan Baharuddin Ramli, 54, maut selepas terkena tembakan dipercayai oleh anggota kumpulan penyeludup ketika bertugas di pos sempadan Malaysia-Thailand di Padang Besar, Perlis.

Ketika kejadian, Baharuddin sedang bertugas bersama Norihan, 39, yang turut terkena tembakan dan cedera parah. – K! ONLINE


Lagi anggota PGA cedera ditembak
Oleh NORLIDA AKMAR IDROS

25 November 2020, 10:31 pm
BUKIT KAYU HITAM –  Seorang lagi anggota Batalion 3 Pasukan Gerakan Am (PGA)  Bidor cedera akibat terkena tembakan ketika bertugas di kawasan sempadan Malaysia-Thailand di sini petang tadi.
Dalam kejadian kira-kira pukul 6.15 petang itu, anggota berusia 26  tahun itu mengalami kecederaan melecet pada perut.
Kejadian berlaku ketika anggota tersebut membuat rondaan di sektor pos M16 hingga Markas Taktikal BKH.
Difahamkan, tembakan menggunakan senapang angin itu dilepaskan dari arah negara jiran berhampiran pagar keselamatan.
Sementara itu, Ketua Polis Kedah, Datuk Hasanuddin Hassan berkata, anggota terbabit membuat laporan di Balai Polis Bukit Kayu Hitam kira-kira pukul 8 malam ini.
“Kes disiasat mengikut Seksyen 307 Kanun Keseksaan kerana cubaan membunuh,” katanya.

Tambahnya, pihaknya masih menyiasat sama ada kes tersebut mempunyai kaitan dengan kejadian tembakan yang berlaku di Padang Besar, Perlis.
Kosmo! hari ini melaporkan seorang anggota PGA maut ditembak dalam kejadian berbalas tembakan dengan 13 penyeludup ketum dan ubat batuk di kawasan hutan berhampiran pos sempadan Malaysia-Thailand di Padang Besar.
Dalam kejadian pada pukul 2.30 pagi itu, Koperal Baharuddin Ramli, 54, daripada Batalion 3 PGA Bidor meninggal dunia di tempat kejadian, manakala Koperal Norihan Tari, 39, parah. – K! ONLINE